sagorsarker/bangla-wikipedia huggingface dataset:
দুই নয়নের আলো

দুই নয়নের আলো মোস্তাফিজুর রহমান মানিক রচিত ও পরিচালিত ২০০৫ সালের বাংলাদেশী প্রণয়ধর্মী নাট্য চলচ্চিত্র। নবধারা চলচ্চিত্রের ব্যানারে চলচ্চিত্রটি প্রযোজনা করেছেন হুমায়ূন কবীর। এতে শ্রেষ্ঠাংশে অভিনয় করেছেন শাবনূর, ফেরদৌস আহমেদ, শাকিল খান ও বুলবুল আহমেদ। এটি নিম্নবিত্ত একটি তরুণীর জীবন-সংগ্রাম ও মর্যাদার লড়াই নিয়ে আবর্তিত হয়েছে।
চলচ্চিত্রটি ২০০৫ সালের ১৩ই মে মুক্তি পায়। এতে অভিনয় করে শাবনূর শ্রেষ্ঠ অভিনেত্রী বিভাগে জাতীয় চলচ্চিত্র পুরস্কার অর্জন করেন। এছাড়া চলচ্চিত্রটি সঙ্গীত শাখায় আরও দুটি পুরস্কার অর্জন করে।
চলচ্চিত্রটির সুর ও সঙ্গীতায়োজন এবং গীত রচনা করেছেন আহমেদ ইমতিয়াজ বুলবুল। গানে কণ্ঠ দিয়েছেন সাবিনা ইয়াসমিন, এন্ড্রু কিশোর, সুবীর নন্দী, কুমার বিশ্বজিৎ, মনির খান, ও বেবী নাজনীন।
দ্বিতীয় মানব

দ্বিতীয় মানব বাংলাদেশী লেখক হুমায়ূন আহমেদের লেখা একটি বাংলা কল্পকাহিনিমূলক উপন্যাস। এই উপন্যাসটি "হোমো সুপিরিয়র" ("হোমো সেপিয়েন্সের" পরবর্তী প্রজন্ম) এর অতি প্রাকৃতিক শক্তির সাথে সম্পর্কিত এবং এটি ১৯১১ সালের বিজ্ঞান কথাসাহিত্য উপন্যাস "দ্য হ্যাম্পডেনশায়ার ওয়ান্ডার" থেকে অনুপ্রাণিত হয়ে লেখা।
মেহতাবউদ্দিন তার মেয়েকে নিয়ে ঢাকায় বসবাসকারী একজন সফল ব্যবসায়ী। তার রাগ নিয়ন্ত্রণে সমস্যা আছে, এবং তিনি তার মেয়ে টুনটুনিকে প্রতিশ্রুতি দেন যে তিনি এক সপ্তাহের জন্য নিজেকে শান্ত রাখবে। মেহতাবউদ্দিনের জন্মস্থান নেত্রকোনা থেকে একজন স্কুল শিক্ষক, খলিলুল্লাহ নামে একজনকে মেহতাবউদ্দিনের সাথে দেখা করতে পাঠায়; ধারণা করা হয়, খলিলুল্লাহর "বিশেষ ক্ষমতা" আছে। খলিলুল্লাহকে খুব সহজ এবং গ্রাম্য দেখা যায়। তবে, তিনি বেশ কয়েক ঘণ্টা অক্সিজেন ছাড়া পানির নিচে থেকে এবং কোনও সরঞ্জাম এবং কোনও প্রশিক্ষণ ছাড়াই বৈদ্যুতিন সরঞ্জাম ঠিক করে তাদের অবাক করে দেন। খলিলুল্লাহর এই রহস্যময় ক্ষমতার সমাধান কীভাবে করা যায় সে সম্পর্কে নির্বিকার মেহতাবুদ্দিন তার জ্ঞানী এবং বইপোকা বন্ধু জালালের কাছ থেকে সাহায্য চান। খলিলুল্লাহর বিশেষ ক্ষমতার পুনঃপুঙ্খ পরীক্ষা সত্ত্বেও, রহস্যটি অমীমাংসিত থাকে।
এদিকে, টুনটুনি, খলিলুল্লাহর সাথে বন্ধুত্ব গড়ে তোলে। খলিলুল্লাহ স্মৃতিচারণ করে জানান যে শৈশবে প্রচণ্ড জ্বরের কারণে তিনি তার বিশেষ শক্তি বৃদ্ধি করেন; তবে তিনি তাঁর আগের কিছু মনে করতে পারছেন না। নেত্রকোণার স্কুল শিক্ষক মেহতাবুদ্দিনকে আরও জানান যে খলিলুল্লাহ একজন জিন হতে পারেন। খলিলুল্লাহর অমীমাংসিত রহস্যে মেহতাবুদ্দিন ক্রমশ অস্থির হয়ে উঠেন। জালাল পরামর্শ দেন যে, তিনি "হোমো সেপিয়েন্সের" পরবর্তী বিবর্তনীয় পর্যায় ""হোমো সুপিরিয়র" " হতে পারেন। মেহতাবউদ্দিন খলিলুল্লাহকে একটি ঘরে তালাবদ্ধ করে রাখেন।
টুনটুনির মায়ের অকাল মৃত্যুর কথা জেনে, খলিলুল্লাহ একটি যন্ত্র তৈরি করার চেষ্টা করেন যা মৃতদের সাথে পুনরায় সংযোগ স্থাপনে সাহায্য করবে। টুনটুনি প্রশ্ন করে কেন মেহতাবউদ্দিন খলিলুল্লাহকে তালাবন্ধ করে রেখেছে। খলিলুল্লাহ এবং টুনটুনির মধ্যে ক্রমবর্ধমান মানসিক সংযোগ মেহতাবউদ্দিনকে আরও অস্থির করে তোলে; টুনটুনি প্রচণ্ড জ্বরে ভোগার সময়কালে তিনি খলিলুল্লাহকে হত্যা করতে লোক পাঠান।
বহুব্রীহি (ধারাবাহিক নাটক)

বহুব্রীহি বাংলাদেশ টেলিভিশনে প্রচারিত অন্যতম জনপ্রিয় ধারাবাহিক নাটক। বহুব্রীহি অর্থ কোন কিছুর একাধিক মাত্রা এবং এখানে এর অর্থ জীবনের রহস্য। নাটকটি লিখেছেন বিখ্যাত লেখক, নাট্যকার, চিত্রনাট্যকার এবং চলচ্চিত্র নির্মাতা হুমায়ূন আহমেদ। নাটকটিতে সামাজিক ঘটনাগুলির প্রতীকী উপস্থাপনা করা হয়েছে। ধারাবাহিকটিতে অভিনয় করেন আবুল হায়াত, আসাদুজ্জামান নূর, আলী যাকের, আফজাল হোসেন, লুৎফুন নাহার লতা, লাকী ইনাম, আবুল খায়ের, আফজাল শরীফ প্রমুখ। ধারাবাহিকটি বিপুল দর্শক সমাদর লাভ করে, এবং হাসির ধারাবাহিক হিসাবে আজও জনপ্রিয়। নাটকটির প্রযোজক ছিলেন নওয়াজিশ আলি খান।
এ নাটকের বিখ্যাত সংলাপগুলো হলো: তুই রাজাকার, আপনি হলেন গিয়ে বটবৃক্ষ, বহিষ্কার হও, ইত্যাদি। "তুই রাজাকার" স্লোগানটি এই ধারাবাহিক নাটকে সর্বপ্রথম ব্যবহার করা হয়।
মূল চরিত্র জনাব সোবহান হলেন একজন ধনী অবসরপ্রাপ্ত, তিনি তার পরিবারের সঙ্গে ঢাকায় ধানমন্ডির "নিরিবিলি" নামের একটি ভবনে থাকেন। এই ব্যক্তির প্রধান বৈশিষ্ট্য হল তিনি সর্বদা তার চারপাশে সামাজিক এবং সাংস্কৃতিক সমস্যা খুঁজে জড়িত হতে চান, কিন্তু দুর্ভাগ্যবশত তার সমস্ত পরিকল্পনা শেষ পর্যন্ত ব্যর্থ হত, কারণ তার পাওয়া প্রায় প্রতিটি সমস্যার সাথে বাস্তবতার কোনও সম্পর্ক নেই। তিনি একটি বড় নোট বইয়ে সমস্যাগুলি লিখতে ভালবাসেন এবং তার স্ত্রী মিনু সবসময় এটি নিয়ে বিরক্ত ছিলেন।
জনাব আনিস তার বাড়ির একজন ভাড়াটিয়া, যিনি বিপত্নীক, ও তার দুই সন্তান আছে। তিনি একটি জিনিসে ভালো, আর তা হল মানুষকে ভাল পরামর্শ দেওয়া। জনাব সোবহান যে সকল সমস্যা চিহ্নিত করতেন, তা সর্বদা জনাব আনিসের কাছে সমালোচিত হত। এরপর একদিন জনাব সোবহান আনিসের কাছে নতুন কোনো সমস্যা (কাজ) তাকে খুঁজে দিতে বলেন। এরপর আনিস ১৯৭১ সালের বাংলাদেশের মুক্তিযুদ্ধের শহীদদের নাম নিয়ে কাজ করার ধারণা দেন।
নাটক প্রধান চরিত্রগুলি নিম্নরূপ:
লাল সবুজ

লাল সবুজ শহীদুল ইসলাম খোকন রচিত ও পরিচালিত ২০০৫ সালের বাংলাদেশী থ্রিলারধর্মী নাট্য চলচ্চিত্র। চলচ্চিত্রটি প্রযোজনা করে ইমপ্রেস টেলিফিল্ম ও ল্যাবএইড কার্ডিয়াক হাসপাতাল। এতে শ্রেষ্ঠাংশে অভিনয় করেছেন মাহফুজ আহমেদ, সিমলা, সেলিম হায়দার, শামীমা ইসলাম তুষ্টি, ও সালাউদ্দিন লাভলু। মাহফুজ এই চলচ্চিত্রে অভিনয় করে শ্রেষ্ঠ অভিনেতা বিভাগে জাতীয় চলচ্চিত্র পুরস্কার অর্জন করেন।
চলচ্চিত্রটির সুর ও সঙ্গীতায়োজন এবং গীত রচনা করেছেন মিল্টন খন্দকার। গানে কণ্ঠ দিয়েছেন সাবিনা ইয়াসমিন, এন্ড্রু কিশোর, সুবীর নন্দী, কুমার বিশ্বজিৎ, মনির খান, ও বেবী নাজনীন এবং আসিফ আকবর।
স্বপ্ন পূরণ

স্বপ্ন পূরণ শহীদুল ইসলাম খোকন পরিচালিত ২০০৮ সালের বাংলাদেশী নাট্য চলচ্চিত্র। এর কাহিনি লিখেছেন গীতালী হাসান, সংলাপ লিখেছেন যোশেফ শতাব্দী এবং চিত্রনাট্য লিখেছেন খোকন। চলচ্চিত্রটি প্রযোজনা ও পরিবেশনা করে ইমপ্রেস টেলিফিল্ম। এতে শ্রেষ্ঠাংশে অভিনয় করেছেন মৌসুমী, ফেরদৌস আহমেদ, শামস সুমন, সোহেল রানা ও শহীদুল আলম সাচ্চু। শামস সুমন এই চলচ্চিত্রে অভিনয় করে শ্রেষ্ঠ পার্শ্ব অভিনেতা বিভাগে জাতীয় চলচ্চিত্র পুরস্কার অর্জন করেন।
চলচ্চিত্রটির গীত রচনা এবং সঙ্গীত পরিচালনা করেছেন মিল্টন খন্দকার। গানে কণ্ঠ দিয়েছেন মনির খান, রিজিয়া পারভীন, সোহেল ও দেবযানী।
উমেশ চন্দ্র ব্যানার্জী

উমেশ চন্দ্র ব্যানার্জী (১৮ নভেম্বর  ১৯৩৭ – ৫ নভেম্বর  ২০১২) ছিলেন বাঙালি বিচারপতি যিনি ১৯৮৯ খ্রিস্টাব্দে অন্ধ্রপ্রদেশের হায়দ্রাবাদ হাইকোর্টের প্রধান বিচারপতি হন এবং ভারতের সুপ্রিম কোর্টের বিচারপতি ছিলেন।
উমেশচন্দ্র ব্যানার্জির জন্ম ১৯৩৭ খ্রিস্টাব্দের ১৮ নভেম্বর দক্ষিণ কলকাতায় হাজরা রোডের এমন এক পরিবারে যেখানে পুরুষানুক্রমে অনেক প্রতিষ্ঠিত আইনজীবী ও বিচারপতি হয়েছেন। পিতা নলীনচন্দ্র ব্যানার্জি ছিলেন ফৌজদারী ও সাংবিধানিক আইন বিশেষজ্ঞ ও মাতা বিমলা দেবী। উমেশচন্দ্র কলকাতা বিশ্ববিদ্যালয়ের অধীনস্থ  স্কটিশ চার্চ কলেজ থেকে ১৯৬১ খ্রিস্টাব্দে স্নাতক হন। এর পর লন্ডন যান এবং ১৯৬৪ খ্রিস্টাব্দের ডিসেম্বরে লন্ডনের ইনার টেম্পল থেকে আইনের স্নাতক হন।
উমেশচন্দ্র ১৯৬৫ খ্রিস্টাব্দে কলকাতা হাইকোর্টের ব্যারিস্টার হিসাবে কর্মজীবন শুরু করেন। ১৯৮৪ খ্রিস্টাব্দে তিনি কলকাতা হাইকোর্টের স্থায়ী বিচারপতি নিযুক্ত হন। ১৯৯৮ খ্রিস্টাব্দের ফেব্রুয়ারি তিনি অন্ধ্রপ্রদেশ হাইকোর্টের প্রধান বিচারপতি নিযুক্ত হন। ১৯৯৮ খ্রিস্টাব্দের ডিসেম্বরে তিনি ভারতের সুপ্রিম কোর্টের বিচারপতি হন এবং ২০০২ খ্রিস্টাব্দে অবসর গ্রহণ করেন। তিনি দক্ষিণ এশীয় আঞ্চলিক সহযোগিতা সংস্থার তথা সার্কের আইন ব্যবস্থার প্রতিষ্ঠাতা সদস্য ছিলেন এবং পরে সভাপতি হন।
২০০৫ খ্রিস্টাব্দে তিনি গুজরাতের গোধরায় সাবরমতী এক্সপ্রেসে ৫৯ জন হিন্দু তীর্থযাত্রীর মৃত্যুতে ভারত সরকার নিযুক্ত কমিটির সভাপতি হন। তিনি সিদ্ধান্তে উপনীত হন যে, অগ্নিকাণ্ড দুর্ঘটনাজনিত এবং এটি মুসলিম জনতা ঘটায়নি। কোর্টে এটা প্রমাণিত হয় এই রিপোর্টটি মিথ্যা ছিল। এর পরেও তিনি মিথ্যা মেনে নিতে অস্বীকার করেন।
তিনি খড়গপুরের ইন্ডিয়ান ইনস্টিটিউট অফ টেকনোলজির রাজীব গান্ধী স্কুল অফ ইনটেলেকচুয়াল প্রপার্টি ল' র পরামর্শদাতা ও সহকারী অধ্যাপক ছিলেন। তিনি স্কটিশ চার্চ কলেজের কলকাতার ন্যাশনাল ল' স্কুল অফ ইন্ডিয়া ইউনিভার্সিটির, হায়দ্রাবাদের নালসার ইউনিভার্সিটি অব ল'র পরিচালন সমিতির সদস্য ছিলেন। এছাড়াও, তিনি নালসার ইউনিভার্সিটি অব ল'র তথা ন্যাশনাল একাডেমী অব লিগ্যাল স্টাডিজ অ্যান্ড রিসার্চ প্রতিষ্ঠাতা সভাপতি ছিলেন।
পরে ২০০৬ খ্রিস্টাব্দে গুজরাত হাইকোর্ট গোধরা ট্রেন দুর্ঘটনায় উচ্চ ক্ষমতাসম্পন্ন বিচারপতি ইউ সি ব্যানার্জির প্যানেলটিকে "অসাংবিধানিক, বেআইনি ও অবৈধ" অভিহিত করে। এই কমিশনের গঠনে গোধরা কাণ্ডের শিকার নীলকান্ত ভাটিয়া নামক এক ব্যক্তি চ্যালেঞ্জ জানিয়ে উল্লেখ করেন যে, আগুন লাগার বিষয় নিয়ে যেহেতু ইতোমধ্যে এক কমিশন গঠন করা হয়েছে। আবেদনকারীর যুক্তিকে সমর্থন করে, বিচারপতি ডি এন প্যাটেলের দেওয়া আদেশে বলা হয়েছে: "রেলওয়ের এমন কোনও কমিটি নিয়োগের ক্ষমতা নেই কারণ, এটি ভারতীয় রেলওয়ে আইনের ধারাগুলির বিধান লঙ্ঘন হয়েছে।"
গোলাঘাট প্রকৌশল কলেজ

গোলাঘাট ইঞ্জিনিয়ারিং কলেজ ভারতের আসাম রাজ্যের গোলাঘাট জেলায় অবস্থিত আসামের ষষ্ঠ তম সরকারি প্রকৌশল কলেজ। কলেজটি ২০১৮ সালে আসাম সরকার প্রতিষ্ঠা করেছিল। ২০১২ সালের ১ই মার্চ আসামের তৎকালীন মুখ্যমন্ত্রী তরুণ গগৈ গোলাঘাট জেলার গোলাঘাট ইঞ্জিনিয়ারিং কলেজের ভিত্তিপ্রস্তর স্থাপন করেন, যা আসাম সরকার কর্তৃক আনুষ্ঠানিকভাবে প্রস্তাব করেছিল। কলেজটি ২০১৯ সালের ৫ই ফেব্রুয়ারি আসামের তৎকালীন মুখ্যমন্ত্রী সর্বানন্দ সোনোয়াল আনুষ্ঠানিকভাবে উদ্বোধন করেছিলেন।
২০১৮-১৯ শিক্ষাবর্ষ থেকে গোলাঘাট ইঞ্জিনিয়ারিং কলেজ বিটেক ডিগ্রি প্রদান শুরু করে। কলেজটি "অল ইন্ডিয়া কাউন্সিল ফর টেকনিক্যাল এডুকেশন" দ্বারা অনুমোদিত এবং আসাম বিজ্ঞান ও প্রযুক্তি বিশ্ববিদ্যালয়ের অধিভুক্ত।
কলেজটিতে আসাম বিজ্ঞান ও প্রযুক্তি বিশ্ববিদ্যালয়ের অধিনে সিভিল ইঞ্জিনিয়ারিং, কেমিক্যাল ইঞ্জিনিয়ারিং এবং মেকানিক্যাল ইঞ্জিনিয়ারিংয়ে উপর চার বছরের বিটেক ডিগ্রি প্রদান করে।
কাতার স্টার্স লিগ

কাতার স্টার্স লিগ (, ; পৃষ্ঠপোষকজনিত কারণে কিউএনবি স্টার্স লিগ এবং সংক্ষেপে কিউএসএল হিসেবে পরিচিত) হচ্ছে কাতার ফুটবল লিগ পদ্ধতিতে শীর্ষ স্তরের ফুটবল লিগ। ১২টি দল নিয়ে লিগটি আয়োজিত হয়। এটি কাতারি দ্বিতীয় বিভাগের (কিউএসডি) সাথে উত্তরণ ও অবনমনের পদ্ধতিতে কাজ করে। কিউএসএলের মৌসুম সাধারণত সেপ্টেম্বর থেকে এপ্রিল পর্যন্ত চলে।
১৯৬৩ সালে এই লিগের প্রথম মৌসুম আয়োজন করা হয়েছিল, যদিও প্রথম আনুষ্ঠানিক মৌসুম শুরু হয় ১৯৭২ সালে। এই প্রতিযোগিতার সবচেয়ে বেশি শিরোপা জয়লাভ করেছে আল সাদ, যারা এপর্যন্ত ১৫ বার শিরোপা জয়লাভ করেছে। প্রতিটি মৌসুম শেষে পয়েন্ট তালিকার সবচেয়ে নিচের ক্লাবের দ্বিতীয় বিভাগে অবনমিত হয় এবং দ্বিতীয় বিভাগের শীর্ষ ক্লাব স্টার্স লিগে উন্নীত হয়।
কাতার লিগ পদ্ধতিতে ৪টি ঘরোয়া কাপ আয়োজন করে, যেখানে এই ক্লাবগুলো অংশগ্রহণ করতে পারে: কাতার আমির কাপ প্রথম এবং দ্বিতীয় উভয় বিভাগের সকল দলের জন্য উন্মুক্ত, কাতার ক্রাউন প্রিন্স কাপ হলো মৌসুম-পরবর্তী প্রতিযোগিতা, যেখানে প্রথম বিভাগের শীর্ষ চার দল অংশগ্রহণ করে, শেখ জসিম কাপ হলো প্রথম বিভাগের নিয়মিত মৌসুমের একটি ভূমিকাস্বরূপ টুর্নামেন্ট এবং কাতার স্টার্স কাপ হলো রাউন্ড-রবিন লিগ পদ্ধতির একটি প্রতিযোগিতা, যা মৌসুমেরর মাঝামাঝি অনুষ্ঠিত হয়। এই লিগ শুরু হওয়ার পর এখন পর্যন্ত ৮টি ক্লাব লিগ শিরোপা জয়ের স্বাদ গ্রহণ করতে সক্ষম হয়েছে।
২০১২ সালে আলকাস স্পোর্টস ইংরেজি ভাষায় স্টার্স লিগ সম্প্রচারের করার জন্য একটি চুক্তি স্বাক্ষর করেছে। এছাড়াও বিইন স্পোর্টসও স্টার্স লিগ সম্প্রচারের স্বত্ত্ব ক্রয় করেছে।
হোর্হে দানিয়েল আলভারেস

হোর্হে দানিয়েল আলভারেস রোদাস (; জন্ম: ২৮ জানুয়ারি ১৯৯৮; হোর্হে আলভারেস নামে সুপরিচিত) হলেন একজন হন্ডুরীয় পেশাদার ফুটবল খেলোয়াড়। তিনি বর্তমানে হন্ডুরাসের পেশাদার ফুটবল লিগের শীর্ষ স্তর হন্ডুরীয় জাতীয় ফুটবল লিগের ক্লাব ওলিম্পিয়া এবং হন্ডুরাস জাতীয় দলের হয়ে মধ্যমাঠের খেলোয়াড় হিসেবে খেলেন। তিনি মূলত রক্ষণাত্মক মধ্যমাঠের খেলোয়াড় হিসেবে খেলেন।
২০১৯ সালে, আলভারেস হন্ডুরাস অনূর্ধ্ব-২৩ দলের হয়ে হন্ডুরাসের বয়সভিত্তিক পর্যায়ে অভিষেক করেছিলেন। তিনি একই বছরে হন্ডুরাসের হয়ে আন্তর্জাতিক পর্যায়ে অভিষেক করেছেন; হন্ডুরাসের জার্সি গায়ে তিনি এপর্যন্ত ৯ ম্যাচে ১টি গোল করেছেন। তিনি হন্ডুরাসের হয়ে ২০১৯ কনকাকাফ গোল্ড কাপে অংশগ্রহণ করেছেন।
হোর্হে দানিয়েল আলভারেস রোদাস ১৯৯৮ সালের ২৮শে জানুয়ারি তারিখে হন্ডুরাসের তেগুসিগালপায় জন্মগ্রহণ করেছেন এবং সেখানেই তার শৈশব অতিবাহিত করেছেন।
আলভারেস জাপানে অনুষ্ঠিত ২০২০ গ্রীষ্মকালীন অলিম্পিকের জন্য ২০২১ সালের জুলাই মাসে প্রকাশিত হন্ডুরাস অনূর্ধ্ব-২৩ দলে স্থান পেয়েছেন।
ব্রাজিলের ভূগোল

ব্রাজিল দেশটি দক্ষিণ আমেরিকার প্রায় অর্ধেক দখল করে আছে এবং এটি আটলান্টিক মহাসাগরের তীরে অবস্থিত। ব্রাজিলের মোট আয়তন , যার মধ্যে স্থলভাগের পরিমাণ এবং জলভাগের পরিমাণ । দৈর্ঘ্য বিশিষ্ট পিকো ডা নেবলিনা ব্রাজিলের সর্বোচ্চ বিন্দু। ব্রাজিলের সীমানা রয়েছে আর্জেন্টিনা, বলিভিয়া, কলম্বিয়া, গায়ানা, প্যারাগুয়ে, পেরু, সুরিনাম, উরুগুয়ে, ভেনিজুয়েলা এবং ফ্রান্স (ফ্রান্সের দূরবর্তী অধিকৃত অঞ্চল ফ্রেঞ্চ গায়ানা) -এর সাথে।
বেশিরভাগ স্থানের জলবায়ু ক্রান্তীয় গ্রীষ্মমণ্ডলীয় হলেও দক্ষিণে তুলনামূলকভাবে নাতিশীতোষ্ণ। বিশ্বের দ্বিতীয় দীর্ঘতম নদী আমাজন ব্রাজিলের বৃহত্তম নদী।
ব্রজিলের নদনদীর তালিকা
ব্রাজিল সরকারের ভাষ্য অনুযায়ী ব্রাজিলে মোট ১২টি প্রধান জল ব্যবস্থা অঞ্চল রয়েছে। এর মধ্যে সাতটি নদীর অববাহিকা এলাকা তাদের প্রধান নদীর নাম অনুসারে এবং অপর ৫টি হল বিভিন্ন নদনদীর অববাহিকার সম্মিলনে গঠিত যেখানে এককভাবে কোনো নদীর প্রভাব নেই।
ব্রেন্টফোর্ড ফুটবল ক্লাব

ব্রেন্টফোর্ড ফুটবল ক্লাব (; সাধারণত ব্রেন্টফোর্ড এফসি অথবা শুধুমাত্র ব্রেন্টফোর্ড নামে পরিচিত) হচ্ছে ব্রেন্টফোর্ড ভিত্তিক একটি ইংরেজ পেশাদার ফুটবল ক্লাব। এই ক্লাবটি বর্তমানে ইংল্যান্ডের শীর্ষ স্তরের ফুটবল লিগ প্রিমিয়ার লিগে প্রতিযোগিতা করে। এই ক্লাবটি ১৮৮৯ সালের ১০ই অক্টোবর তারিখে "ব্রেন্টফোর্ড ফুটবল ক্লাব" নামে প্রতিষ্ঠিত হয়েছে। ১৭,২৫০ ধারণক্ষমতাবিশিষ্ট ব্রেন্টফোর্ড কমিউনিটি স্টেডিয়ামে "দ্য বিস" নামে পরিচিত এই দলটি তাদের সকল হোম ম্যাচ আয়োজন করে থাকে। বর্তমানে এই ক্লাবের ম্যানেজারের দায়িত্ব পালন করছেন ইংরেজ সাবেক ফুটবল খেলোয়াড় টমাস ফ্রাঙ্ক এবং সভাপতির দায়িত্ব পালন করছেন ক্লিফ ক্রাউন। বর্তমানে ডেনীয় মধ্যমাঠের খেলোয়াড় ক্রিস্তিয়ান নরগর এই ক্লাবের অধিনায়কের দায়িত্ব পালন করছেন।
দুর্গাদাস রায়চৌধুরী

দুর্গাদাস রায়চৌধুরী (১৯১৮ ― ২৭ সেপ্টেম্বর,১৯৪৩) ছিলেন ভারতীয় উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম ব্যক্তিত্ব ও ভারতীয় নৌবিদ্রোহের শহীদ।
দুর্গাদাস রায়চৌধুরী ব্রিটিশ শাসনামলে সেনাবিভাগের এক কর্মী ছিলেন। সহকর্মী মানকুমার বসু ঠাকুরের নেতৃত্বে জাতীয়তাবাদী আন্দোলনে যোগ দেন। এগিয়ে আসেন আরো দশজন বাঙালি তরুণ, যারা সকলেই পেশায় ছিলেন চতুর্থ মাদ্রাজ উপকূল রক্ষী বাহিনীর সেনা। তারা হলেন - কালীপদ আইচ, চিত্তরঞ্জন মুখোপাধ্যায়, নন্দকুমার দে, নিরঞ্জন বড়ুয়া, নীরেন্দ্রমোহন মুখোপাধ্যায়, সুনীলকুমার মুখোপাধ্যায় ফণিভূষণ চক্রবর্তী আবদুল রহমান রবীন্দনাথ ঘোষ ও অনিলকুমার দে। এঁরা সকলে ব্রিটিশ বাহিনীর আনুগত্যের শিক্ষা ভুলে গিয়ে দেশের স্বাধীনতার স্বপ্ন পূরণে বিদ্রোহী হয়ে ওঠেন। ফোর্থ মাদ্রাজ কোস্টাল ডিফেন্স ব্যাটারি ধ্বংস করার ষড়যন্ত্রে অভিযুক্ত হলেন ১৯৪৩ খ্রিস্টাব্দের ১৮ ই এপ্রিল।
কোর্ট মার্শালের বিচারে ১৯৪৩ খ্রিস্টাব্দের ৫ই আগস্ট দুর্গাদাসের অপর আট জনের মৃত্যুদণ্ড হয়।
১৯৪৪ খ্রিস্টাব্দের ২৭ শে সেপ্টেম্বর গোপনে মাদ্রাজ পেনিটেনশিয়রিতে নয় জনের ফাঁসি কার্যকর করে ব্রিটিশ শাসক। মৃত্যুর আগে তারা একে অপরকে আলিঙ্গন করে বন্দে মাতরম্‌ ধ্বনি দিয়ে মৃত্যু বরণ করেন। 
ফাঁসির কিছু দিন আগে দুর্গাদাস রায়চৌধুরী এক খোলা চিঠি লেখেন, যেখানে তিনি বলেছেন -
বিশ্ব পিঙ্ক হিজাব দিবস

বিশ্ব পিঙ্ক হিজাব দিবস প্রতিষ্ঠাতা হেন্ড এল-বুরি এবং মিসৌরির কলম্বিয়ার একটি উচ্চ বিদ্যালয়ের একদল শিক্ষার্থী দ্বারা পরীক্ষামূলক একটি উদ্যোগ হিসাবে শুরু হয়েছিল। এর উদ্দেশ্য ছিল স্তন ক্যান্সার সচেতনতা সম্পর্কে মুসলমানদেরকে আলোচনায় সম্পৃক্তকরন, পিঙ্ক স্কার্ফ পরার সময় দল বেঁধে পদযাত্রায় যোগদান এবং এই উদ্দেশ্যে সচেতনতা ও সমর্থন প্রচারের জন্য বিভিন্ন অনুষ্ঠান আয়োজনের মাধ্যমে মুসলমান নারীদের মধ্যে প্রচলিত ভুল ধারণাগুলো দূর করা। বিশ্ব পিঙ্ক হিজাব দিবস সর্বশেষ ২০১১ সালে পালিত হয়েছিল।
বিশ্ব পিঙ্ক হিজাব দিবস ছিল একটি বৈশ্বিক আন্দোলন যাতে স্তন ক্যান্সার সচেতনতা উদযাপনের জন্য পিঙ্ক রঙের কুফিস (বা মাথার টুপি) পরিধানকারী পুরুষসহ অনেক অংশগ্রহণকারী ছিলেন। এটি মার্কিন যুক্তরাষ্ট্র জুড়ে অনেক ইসলামি স্কুল এবং ছাত্র সংগঠনে অনুষ্ঠিত হয়েছিল।
২০০৪ সালে হেন্ড এল বুরি পিঙ্ক হিজাব দিবস প্রতিষ্ঠা করেন , যিনি সেই সময় উচ্চ বিদ্যালয়ের ছাত্র ছিলেন। এটি ছোট পরিসরে মিসৌরির কলম্বিয়ার একটি উচ্চ বিদ্যালয়ে শুরু হয়েছিল। একদল মেয়ে একদিন পিঙ্ক হিজাব পরার সিদ্ধান্ত নিয়েছিল যাতে অন্যরা তাদের হিজাব এবং ইসলাম সম্পর্কে প্রশ্ন করতে উৎসাহিত হয়। আরো বেশি সংখ্যক মানুষ অংশগ্রহণ শুরু করার পর সুসান জি কোমেন ফাউন্ডেশনের সাথে যোগাযোগ করা হয় এবং পিঙ্ক হিজাব দিবস অনুষ্ঠিত হয়। মেয়েরা মনে করেছিল যে পিঙ্ক পোশাক পরিধান করা মুসলিম মেয়েদের হিজাব বা হেডস্কার্ফ পরিধানকে অন্যরা কীভাবে দেখছে এরকম চিন্তা হ্রাস করতে পারে। এই আয়োজেনের নির্মাতারা আশা প্রকাশ করেছেন যে পিঙ্ক হিজাব দিবস ইসলাম এবং হিজাব পরিহিতা নারীদের সম্পর্কে কৌতূহলী ব্যক্তিদের ভুল ধারণা দূর করতে প্রশ্ন করতে উৎসাহিত করবে। তারা স্তন ক্যান্সারের বিরুদ্ধে প্রতিরোধমূলক ব্যবস্থা গ্রহণ এবং নিরাময়ের জন্য বিভিন্ন স্তন ক্যান্সার ফাউন্ডেশনে দান করার প্রচার ও প্রচারণাও করেছিল।
পিঙ্ক হিজাব দিবসের উদ্দেশ্য ছিল তিনটি, যথা-
২০২১–২২ জিম্বাবুয়ে পুরুষ ক্রিকেট দলের স্কটল্যান্ড সফর

জিম্বাবুয়ে পুরুষ ক্রিকেট দল ২০২১ সালের সেপ্টেম্বর মাসে তিনটি টোয়েন্টি২০ আন্তর্জাতিক (টি২০আই) ম্যাচ খেলার জন্য স্কটল্যান্ড সফর করে। সিরিজের ম্যাচগুলো এডিনবরার দ্য গ্রেঞ্জ ক্লাব মাঠে অনুষ্ঠিত হয়। ঘরের মাঠে স্কটল্যান্ড এর আগে শেষ আন্তর্জাতিক ম্যাচ খেলেছিল ২০১৯ সালের আগস্ট মাসে। সিরিজে জিম্বাবুয়ে ২–১ ব্যবধানে জয়ী হয়।
সিরিজটির দুদিন আগে অনুষ্ঠিত হওয়া জিম্বাবুয়ের আয়ারল্যান্ড সফরের শেষ ম্যাচের পর জিম্বাবুয়ের ব্রেন্ডন টেলর আন্তর্জাতিক ক্রিকেট থেকে অবসর গ্রহণ করেন।
কখনো মেঘ

কখনো মেঘ হল একটি জনপ্রিয় রহস্য রহস্য রোমান্টিক বাংলা চলচ্চিত্র যা পরিচালনা করেন অগ্রদূত। এই চলচ্চিত্রটি ১৯৬৮ সালে চলচ্চিত্র ভারতী ব্যানারে মুক্তি পেয়েছিল এবং এই চলচ্চিত্রটি সংগীত পরিচালনা করেছিলেন সুধীন দাসগুপ্ত। এই চলচ্চিত্রটির মুখ্য চরিত্রে অভিনয় করেন উত্তম কুমার, অঞ্জনা ভৌমিক, কালী বন্দ্যোপাধ্যায়, কামু মুখোপাধ্যায়।
ছুটিতে থাকাকালীন, আর্ট টিচার সীমা রাই নারায়ণ চৌধুরী নামে এক কমনীয় অপরিচিত ব্যক্তির সাথে দেখা করেন। এই জুটি বন্ধুত্ব গড়ে তোলে। বাড়ি ফিরে সে দেখতে পায় তার অ্যাপার্টমেন্ট ভাঙচুর করা হয়েছে এবং তাকে জানানো হয় যে তার পথভ্রষ্ট কাকাকে হত্যা করা হয়েছে। তিনি কাকাকে কমই চিনতেন কিন্তু তিনি জানতে পারেন যে তিনি হীরা চোরাচালানের সাথে জড়িত ছিলেন। অন্য চোরাচালানকারী যাকে তিনি একবার দ্বিধাবিভক্ত করেছিলেন, তারা সীমাকে অনুসরণ করতে শুরু করে, বিশ্বাস করে যে সে হীরার ভাগ লুকিয়ে রেখেছে। নারায়ণ চৌধুরী শহরে আসে এবং সীমা তার সাহচর্যে সান্ত্বনা পায়। কিন্তু তাকে কি বিশ্বাস করা যায় নাকি তার কোন খারাপ উদ্দেশ্য আছে?
২০২১–২২ পুরুষ অ্যাশেজ সিরিজ

২০২১–২২ অ্যাশেজ সিরিজ (পৃষ্ঠপোষকতাজনিত কারণে যেটি ভোডাফোন পুরুষ অ্যাশেজ সিরিজ নামে পরিচিত) ছিল অস্ট্রেলিয়া ও ইংল্যান্ডের মধ্যে অনুষ্ঠিত একটি টেস্ট ক্রিকেট ম্যাচের সিরিজ। সিরিজটি দি অ্যাশেজ নামে পরিচিত ইংল্যান্ড ও অস্ট্রেলিয়ার মধ্যে ঐতিহাসিক দ্বৈরথের একটি অংশ। ২০২১ সালের ৮ ডিসেম্বর ও ২০২২ সালের ১৮ জানুয়ারির মধ্যে অস্ট্রেলিয়ার পাঁচটি ভেন্যুতে সিরিজের ম্যাচগুলো খেলা হয়। সিরিজটি ২০২১–২০২৩ আইসিসি বিশ্ব টেস্ট চ্যাম্পিয়নশিপের একটি অংশ হিসেবে খেলা হয়।
সিরিজে অস্ট্রেলিয়া ৪–০ ব্যবধানে জয়লাভ করে।
২০২১–২২ ইংল্যান্ড পুরুষ ক্রিকেট দলের অস্ট্রেলিয়া সফর

ইংল্যান্ড পুরুষ ক্রিকেট দল ২০২১ সালের ডিসেম্বর ও ২০২২ সালের জানুয়ারি মাসে অ্যাশেজ সিরিজের অংশ হিসেবে পাঁচটি টেস্ট ম্যাচ খেলার জন্য অস্ট্রেলিয়া সফর করে। টেস্ট সিরিজটি ২০২১–২০২৩ আইসিসি বিশ্ব টেস্ট চ্যাম্পিয়নশিপের অংশ হিসেবে খেলা হয়। ২০২১ সালের মে মাসে ক্রিকেট অস্ট্রেলিয়া সফরের সূচি নিশ্চিত করে।
কালীপদ বিশ্বাস

কালীপদ বিশ্বাস (৩ ডিসেম্বর, ১৮৯৯ – ২৯ ডিসেম্বর, ১৯৬৯) ছিলেন খ্যাতনামা উদ্ভিদবিজ্ঞানী যিনি ভারতীয় উপমহাদেশ অঞ্চলের এক শৈবালবিশেষজ্ঞ এবং কলকাতার বটানিক্যাল গার্ডেনের ১৯৩৭ খ্রিস্টাব্দ হতে ১৯৫৫ খ্রিস্টাব্দ সময়ের প্রথম ভারতীয় অধিকর্তা ছিলেন।।
কালীপদ বিশ্বাস ব্রিটিশ ভারতের কলকাতার বেলতলায় ১৮৯৯ খ্রিস্টাব্দের ৩রা ডিসেম্বর জন্ম গ্রহণ করেন। তার পিতা ছিলেন সারদাপ্রসাদ বিশ্বাস। তিনি কলকাতার ভবানীপুরের মিত্র ইন্সটিটিউশনে স্কুলে পডাশোনা করেন। এখানে তার সহপাঠী ছিলেন শ্যামাপ্রসাদ মুখোপাধ্যায়।তিনি ১৯২০ খ্রিস্টাব্দে বঙ্গবাসী কলেজ থেকে আই.এ, পাশ করেন এবং  স্নাতক হন। এখানে তার শিক্ষকেরা  ছিলেন শঙ্কর পুরুষোত্তম আগারকার, সূর্যকান্ত নিজানন্দ বল, এস সি ব্যানার্জি, গিরিশচন্দ্র বসু। অত্যন্ত মেধাবী ছাত্র ছিলেন তিনি। ১৯২২ খ্রিস্টাব্দে তিনি উদ্ভিদবিদ্যায় স্নাতকোত্তরে প্রথম শ্রেণীতে প্রথম হন এবং স্বর্ণ পদক লাভ করেন। ১৯৩৬ খ্রিস্টাব্দে ইউরোপ যান এবং যুক্তরাজ্যের কিউ এবং এডিনবরার  রয়াল বোটানিক্যাল গার্ডেনে ও ব্রিটিশ মিউজিয়ামের প্রাকৃতিক ইতিহাস বিভাগে যোগ দেন। ১৯৩৭ খ্রিস্টাব্দে এডিনবরা বিশ্ববিদ্যালয় থেকে ডি.এসসি ডিগ্রি লাভ করেন
তিনি ১৯২৮ খ্রিস্টাব্দে এবং ১৯৩৬ খ্রিস্টাব্দে  ইলিয়ট গোল্ড মেডেল লাভ করেন। ১৯৩৭ খ্রিস্টাব্দে রয়াল বটানিক্যাল গার্ডেনের ওষধিশালায় মেধাবী সেবা প্রদানের জন্য পান করোনেশন মেডেল। ১৯৫২ খ্রিস্টাব্দে পদ্ধতিগত উদ্ভিদবিদ্যায় উল্লেখযোগ্য গবেষণার জন্য পল জোহানেস ব্রিহিল স্মৃতি পদক লাভ করেন। ১৯৫২ খ্রিস্টাব্দে তিনি এককড়ি ঘোষের সঙ্গে  'ভারতীয় বনৌষধি (৩ খণ্ড) বইটির  জন্য পশ্চিমবঙ্গ সরকারের রবীন্দ্র পুরস্কার লাভ করেন এবং ১৯৬৯ খ্রিস্টাব্দে বার্কলে স্মৃতি পদক পান
কালীপদ বিশ্বাস পল জোহানেস ব্রুলের আগ্রহে কলকাতার সল্ট লেক ও ওড়িশার চিল্কা হ্রদে জলজ প্রাণী হতে শৈবালপুঞ্জের পুঙ্খানুপুঙ্খ সমীক্ষা করেন তিনি ১৯২৭ খ্রিস্টাব্দে কলকাতার রয়াল বটানিক্যাল গার্ডেনের ওষধিশালার কিউরেটর নিযুক্ত হন। ১৯৩৬ খ্রিস্টাব্দে তিনি স্যার উইলিয়াম রাইট স্মিথের অধীনে গবেষণার জন্য এডিনবার্গে যান। ১৯৩৭ খ্রিস্টাব্দে এডিনবরা বিশ্ববিদ্যালয় থেকে ডি.এসসি ডিগ্রি লাভ করেন এবং দেশে ফিরে বটানিক্যাল সার্ভে অফ ইন্ডিয়ার অধিকর্তা হন। বটানিক্যাল গার্ডেন থেকে অবসরের পর ১৯৫৪ খ্রিস্টাব্দে  তিনি পশ্চিমবঙ্গ সরকারের ওষধি গাছপালা বিষয়ক দপ্তরের অধিকর্তা হন। ১৯৫৫-৫৬ খ্রিস্টাব্দে তিনি সেন্ট্রাল ইন্ডিয়ান মেডিসিনাল প্লান্টস অরগানাইজেশন এবং লখনউ-এর ন্যাশনাল বটানিক গার্ডেনের কার্বকরী কমিটির সভাপতি ছিলেন। ১৯৬৪ খ্রিস্টাব্দে অবসর গ্রহণের পর কলকাতা বিশ্ববিদ্যালয়ের, ইমেরিটাস বিজ্ঞানী ছিলেন 
বিশ্বাস উদ্ভিদবিদ্যা এবং উদ্ভিদ ইতিহাসের উপর অসংখ্য গবেষণাপত্র লিখেছেন। "তিনি ফিকাস কৃষ্ণকে" "ফিকাস বেঙ্গালেনসিসের" একটি মিউট্যান্ট জাত হিসেবে বিবেচনা করেছিলেন।
বুকে ব্যথা

বুকে ব্যথা হল সাধারণত বুকের মধ্যে অনূভূত ব্যথা বা অস্বস্তি, যা সাধারণত বুকের সামনের অংশে অনুভূত হয়। এটিকে তীক্ষ্ণ, নিস্তেজ, চাপ, ভারীতা বা চেপে ধরা হিসাবে বর্ণনা করা যেতে পারে। সংশ্লিষ্ট লক্ষণগুলির মধ্যে রয়েছে কাঁধ, হাত, পেটের উপরের অংশ বা চোয়ালে ব্যথা, বমি বমি ভাব, ঘাম বা শ্বাসকষ্ট। এটিকে হৃৎপিণ্ড-সম্পর্কিত এবং হৃৎপিণ্ড অ-সম্পর্কিত ব্যথা এই দুভাগে ভাগ করা যেতে পারে। হৃৎপিণ্ডে অপর্যাপ্ত রক্ত প্রবাহের কারণে যে ব্যথা হয় তাকে হৃৎশূল বা অ্যানজাইনা পেক্টোরিসও বলা হয়। যাদের ডায়াবেটিস রয়েছে বা বয়স্ক তাদের ক্ষেত্রে লক্ষণগুলো কম স্পষ্ট হতে পারে।
অন্তর্নিহিত নির্ণয়ের উপর নির্ভর করে বুকে ব্যথা বিভিন্ন উপায়ে উপস্থিত হতে পারে। বয়স, লিঙ্গ, ওজন এবং অন্যান্য পার্থক্যের উপর ভিত্তি করে বুকে ব্যথা ব্যক্তি থেকে ব্যক্তির মধ্যেও পরিবর্তিত হতে পারে। বুকে ব্যথা ছুরিকাঘাত, জ্বলন, ব্যথা, তীক্ষ্ণ বা বুকে চাপের মতো অনুভূতি হিসাবে উপস্থিত হতে পারে। বুকের ব্যথা শরীরের অন্যান্য অংশেও প্রভাব ফেলতে পারে বা ছড়াতে পারে। এর মধ্যে ঘাড়, বাম বা ডান হাত, জরায়ুর মেরুদণ্ড, পিঠ এবং উপরের পেট অন্তর্ভুক্ত থাকতে পারে। বুকে ব্যথার সাথে সম্পর্কিত অন্যান্য উপসর্গগুলির মধ্যে বমি বমি ভাব, বমি, মাথা ঘোরা, শ্বাসকষ্ট, উদ্বেগ এবং ঘাম হতে পারে । বুকে ব্যথার ধরন, তীব্রতা, সময়কাল এবং এর সাথে সম্পর্কিত লক্ষণগুলি রোগনির্ণয় ও চিকিৎসার জন্য সহায়ক হতে পারে।
প্রাপ্তবয়স্কদের বুকে ব্যথার সবচেয়ে সাধারণ কারণগুলির মধ্যে রয়েছে: পরিপাক নালিজনিত বাগ্যাস্ট্রোইনটেস্টাইনাল (৪২%), হৃৎ-ধমনীর ব্যাধি (৩১%), মাসকুলোস্কেলেটাল (২৮%), পেরিকার্ডাইটিস (৪%) এবং পালমোনারি এমবোলিজম (২%)। অন্যান্য কম সাধারণ কারণগুলির মধ্যে রয়েছে: নিউমোনিয়া, ফুসফুসের ক্যান্সার এবং অ্যাওর্টিক অ্যানিউরিজম। বুকে ব্যথার সাইকোজেনিক কারণগুলির মধ্যে রয়েছে অত্যাতঙ্ক আক্রমণ বা প্যানিক অ্যাটাক; যাইহোক, এটি বর্জনের একটি নির্ণয়।
শিশুদের বুকে ব্যথা সবচেয়ে সাধারণ কারণ হয় মাসকুলোস্কেলেটাল (৭৬-৮৯%), ব্যায়াম জনিত হাঁপানি (৪-১২%), পরিপাক নালিজনিত অসুস্থতা (8%), এবং সাইকোজেনিক কারণ (৪%)। শিশুদের বুকে ব্যথার জন্মগত কারণও থাকতে পারে।
২০২১ জার্মানি ত্রিদেশীয় সিরিজ

২০২১ জার্মানি ত্রিদেশীয় সিরিজ ছিল একটি টোয়েন্টি২০ আন্তর্জাতিক (টি২০আই) ক্রিকেট টুর্নামেন্ট যেটি ২০২১ সালের আগস্ট মাসে জার্মানিতে অনুষ্ঠিত হয়। টুর্নামেন্টটি ২০২১ সালের মে মাসে অনুষ্ঠিত হওয়ার কথা ছিল, কিন্তু কোভিড-১৯ মহামারির কারণে জার্মানিতে লকডাউন শুরু হওয়ার ফলে টুর্নামেন্টটি স্থগিত করা হয়।
টুর্নামেন্টটিতে স্বাগতিক জার্মানির সঙ্গে অংশগ্রহণ করে ফ্রান্স ও নরওয়ে। প্রাথমিকভাবে স্পেনের অংশগ্রহণে একটি চতুর্দেশীয় টুর্নামেন্ট আয়োজনের কথা থাকলেও ২০২১ সালের ২৮ জুলাই কোভিড-১৯ সংক্রান্ত সীমাবদ্ধতার কারণে স্পেন নিজেদের নাম প্রত্যাহার করে নেয়। টুর্নামেন্টের প্রতিটি ম্যাচ ক্রেফেল্ট শহরে জার্মান ক্রিকেট ফেডারেশন-এর জাতীয় ক্রিকেট পারফরম্যান্স কেন্দ্রের অন্তর্গত বায়ার উয়ারডিংগ্‌ন ক্রিকেট মাঠে অনুষ্ঠিত হয়। এ টুর্নামেন্টের ম্যাচগুলো ছিল জার্মানির মাটিতে অনুষ্ঠিত হওয়া প্রথম আনুষ্ঠানিক পুরুষ টি২০ আন্তর্জাতিক ম্যাচ। টুর্নামেন্টের ফাইনালে নরওয়েকে ৬ উইকেটে হারিয়ে বিজয়ী হয় জার্মানি।
 ফাইনালে উত্তীর্ণ
কে এম মোহসীন

কে এম মোহসীন (২৭ মে ১৯৩৮ - ২২ ফেব্রুয়ারি ২০২১) একজন বাংলাদেশী ইতিহাসবিদ ও শিক্ষাবিদ। তিনি ঢাকা বিশ্ববিদ্যালয়ের (ঢাবি) ইতিহাস বিভাগের প্রাক্তন অধ্যাপক এবং বেসরকারি ঢাকা ইন্টারন্যাশনাল ইউনিভার্সিটির (ডিআইইউ) সাবেক উপাচার্য। তিনি বাংলাদেশ ইতিহাস সমিতি ও ইতিহাস একাডেমির সভাপতি ছিলেন।
তিনি ১৯৩৮ সালের ২৭ মে রাজবাড়ীতে জন্মগ্রহণ করেন।
কে এম মোহসীন ঢাকা বিশ্ববিদ্যালয়ের ইতিহাস বিভাগ থেকে ১৯৫৯ সালে স্নাতক এবং ১৯৬০ সালে স্নাতকোত্তর ডিগ্রি লাভ করেন। তিনি ১৯৬৬ সালে লন্ডন বিশ্ববিদ্যালয়ের স্কুল অব ওরিয়েন্টাল অ্যান্ড আফ্রিকান স্টাডিজ থেকে পিএইচডি ডিগ্রি অর্জন করেন।
মোহসীন ঢাকা বিশ্ববিদ্যালয়ের ইতিহাস বিভাগে দীর্ঘকাল অধ্যাপনা করেছেন। কর্মজীবনে তিনি ঢাবির কলা অনুষদের ডিন, সলিমুল্লাহ মুসলিম হলের প্রাধ্যক্ষ, ইতিহাস বিভাগের প্রধান, শিক্ষক সমিতির সভাপতি, বাংলাদেশ বিশ্ববিদ্যালয় মঞ্জুরী কমিশনের সদস্য, বাংলাদেশ স্কাউটসের জাতীয় কমিশনারসহ বিভিন্ন গুরুত্বপূর্ণ দায়িত্ব পালন করেন। এছাড়াও তিনি বাংলাদেশ ইতিহাস সমিতি এবং ইতিহাস একাডেমির সভাপতি ছিলেন।
কে এম মোহসীন ২০১৪ সালে ঢাকা ইন্টারন্যাশনাল ইউনিভার্সিটির উপাচার্যের দায়িত্বভার গ্রহণ করেন। ২০১৮ সালে তিনি দ্বিতীয় মেয়াদে পরবর্তী চার বছরের জন্য বিশ্ববিদ্যালয়টির উপাচার্য হিসেবে পুনর্নিয়োগ পান।
মোহসীন ব্রিটিশ-ভারতের অর্থনীতি, রাজনীতি ও ইতিহাস প্রভৃতি বিষয়ে গবেষণার জন্য সুপরিচিত। তিনি ৭টি গ্রন্থ ও ৩৫টি গবেষণা প্রবন্ধ প্রকাশ করেন।
তিনি বাংলাদেশ ইতিহাস সমিতি এবং ইতিহাস একাডেমিসহ বিভিন্ন পেশাজীবী ও গবেষণা সংগঠনের সদস্য ছিলেন।
মোহসীন কোভিড-১৯ এ আক্রান্ত হয়ে চিকিৎসাধীন অবস্থায় ২০২১ সালের ২২ ফেব্রুয়ারি ঢাকায় মৃত্যুবরণ করেন।
২০২১–২২ নিউজিল্যান্ড ক্রিকেট দলের ভারত সফর

নিউজিল্যান্ড পুরুষ ক্রিকেট দল দুটি টেস্ট ও তিনটি টোয়েন্টি২০ আন্তর্জাতিক (টি২০আই) ম্যাচ খেলার জন্য ২০২১ সালের নভেম্বর ও ডিসেম্বর মাসে ভারত সফর করে। টেস্ট ম্যাচগুলো ২০২১–২০২৩ আইসিসি বিশ্ব টেস্ট চ্যাম্পিয়নশিপের অংশ হিসেবে খেলা হয়। ২০২১ সালের সেপ্টেম্বর মাসে ভারতীয় ক্রিকেট নিয়ন্ত্রণ বোর্ড (বিসিসিআই) সফরের সূচি নিশ্চিত করে।
২০২১ আইসিসি পুরুষ টি২০ বিশ্বকাপের আগে বিরাট কোহলি টুর্নামেন্ট শেষে ভারতের টি২০আই অধিনায়কত্ব থেকে সরে দাঁড়াবেন বলে ঘোষণা দেন। ২০২১ সালের নভেম্বর মাসে বিসিসিআই রোহিত শর্মাকে নিউজিল্যান্ডের বিপক্ষে সিরিজের জন্য ভারতের টি২০আই অধিনায়ক হিসেবে ঘোষণা করে। অজিঙ্কা রাহানেকে প্রথম টেস্ট ম্যাচের জন্য ভারতের অধিনায়ক ঘোষণা করা হয়। টি২০আই সিরিজ শুরুর আগে নিউজিল্যান্ড ক্রিকেট ঘোষণা দেয় যে কেন উইলিয়ামসন টেস্ট ম্যাচের প্রস্তুতির দিকে মনোযোগ দেয়ার জন্য টি২০আই দল থেকে সরে দাঁড়িয়েছেন। টিম সাউদিকে প্রথম টি২০আই ম্যাচের জন্য অধিনায়ক হিসেবে ঘোষণা করা হয়।
টি২০আই সিরিজে ভারত ৩–০ ব্যবধানে জয়লাভ করে। দুই টেস্টের প্রথমটি ড্র হয়। দ্বিতীয় টেস্টে ভারত জয়লাভ করে ও ১-০ ব্যবধানে সিরিজ নিজেদের করে নেয়।
অ্যাডাম মিলনাকে চোটের বদলি হিসেবে নিউজিল্যান্ডের টি২০আই দলে রাখা হয়। কলিন দ্য গ্রন্ডহোম ও ট্রেন্ট বোল্ট বুদ্‌বুদজনিত ক্লান্তির কারণে নিউজিল্যান্ডের টেস্ট দল থেকে নিজেদের নাম প্রত্যাহার করে নেন। ২০২১ আইসিসি পুরুষ টি২০ বিশ্বকাপে ইংল্যান্ডের বিরুদ্ধে সেমিফাইনাল ম্যাচে হাতে চোট পাওয়ায় ডেভন কনওয়ে নিউজিল্যান্ডের টেস্ট ও টি২০আই দল থেকে ছিটকে যান। তাঁর বদলি হিসেবে নিউজিল্যান্ডের টেস্ট দলে ড্যারিল মিচেলকে নেয়া হয়। প্রথম টি২০আই ম্যাচ শুরুর দিনে কাইল জেমিসন টেস্ট সিরিজের প্রতি মনোযোগ দেয়ার জন্য টি২০আই সিরিজের দল থেকে নিজের নাম প্রত্যাহার করে নেন। লোকেশ রাহুল চোটের কারণে ভারতের টেস্ট দল থেকে ছিটকে গেলে তাঁর বদলি হিসেবে সূর্যকুমার যাদবকে দলে নেয়া হয়।
বাংলাদেশ জমিয়াতুল মোদার্রেছীন

জমিয়াতুল মোদার্রেছীন হলো বাংলাদেশের আলিয়া মাদরাসাসমূহের শিক্ষকগণের একটি অরাজনৈতিক সংগঠন। ১৯৩৭ সালে প্রতিষ্ঠিত, এই সংগঠনটি তৎকালীন সময় থেকে ভারত ও বাংলাদেশে ইসলাম ও মাদরাসা শিক্ষা প্রসারে গুরুত্বপূর্ণ ভূমিকা রাখছে।
জমিয়াতুল মোদার্রেছীন আরবি দুটি শব্দ, অর্থ- মাদরাসার শিক্ষকগণ। যেহেতু মাদরাসার শিক্ষকগণ এ সংগঠনটির সদস্য তাই এ নাম।
১৭৮০ সালে কলকাতা আলিয়া মাদরাসা স্থাপন হলে এ বাংলা ও আসামে অসংখ্য আলিয়া মাদরাসার কারিকুলামে মাদরাসা প্রতিষ্ঠিত হয়। এসব মাদরাসা প্রতিষ্ঠার পিছনে ভারতের পীর-মাশায়েখগণ ভূমিকা রাখেন। ১৯৩৭ সালে ফুরফুরার পীর আবু বকর সিদ্দিকী ও ছারছীনার পীর নেছারউদ্দীন আহমদের চেষ্টায় বাংলা-আসাম জমিয়াতুল মোদার্রেছীন নামে প্রথম সংগঠন প্রতিষ্ঠিত হয়। পরে জৌনপুরীর পীর, ফুলতলির পীর, ফেনীর মাওলানা ওবায়দুল হক প্রমুখ এ সংগঠনের উন্নয়নে জড়িত হয়। ১৯৭১ সালে বাংলাদেশ স্বাধীন হওয়ার পর ১৯৭৬ সালে মাওলানা এম এ মান্নান এর হাল ধরেন এবং সংগঠনটির সভাপতি নির্বাচিত হন। বর্তমানে সংগঠনটির কার্যক্রম চলমান আছে।
সংগঠনটির আছে-
এসব কমিটির মাধ্যমে শিক্ষক, মাদরাসা ও ছাত্রদের সমস্যার সমাধান এবং সাংগঠনিক কাজ পরিচালনা করে।
জমিয়াতুল মোদার্রেছীন ও সাধারণ শিক্ষক সংগঠনদের সাথে এ সংগঠনের মাঝে মাঝে বিরোধ দেখা দেয়। বাংলাদেশ মাদরাসা জেনারেল টিচার্স এসোসিয়েশন কর্তৃক সাধারণ শিক্ষিতদের মাদরাসার দায়িত্বে নিয়োগের দাবির ক্ষেত্রে মতবিরোধ দেখা দেয়।
খণ্ডখাদ্যক

খণ্ডখাদ্যক ৬৬৫ খ্রিস্টাব্দে প্রাচীন ভারতীয় গণিতবিদ এবং জ্যোতির্বিজ্ঞানী ব্রহ্মগুপ্তের লেখা জ্যোতির্বিজ্ঞান বিষয়ক একটি গ্রন্থ। খণ্ডখাদ্যক অর্থ খাদ্যের গ্রাস বা এক টুকরো খাবার। সংস্কৃত ভাষার আট অধ্যায়ের এই গ্রন্থে ব্রহ্মগুপ্ত গ্রহের দ্রাঘিমাংশ, দৈনিক ঘূর্ণন গতি, চন্দ্র ও সূর্যগ্রহণ, তাদের উদয় ও অস্ত, চন্দ্রকলা এবং
গ্রহসংযোগের মতো বিষয়বস্তু আলোচনা করেছেন। প্রাচীন এই গ্রন্থে একটি পরিশিষ্টও রয়েছে, কিছু সংস্করণে যার মাত্র একটি অধ্যায় এবং অন্যান্য সংস্করণে তিনটি অধ্যায় বিদ্যমান।
গ্রন্থটি আর্যভট্টের "অর্ধরাত্রিকাপক্ষে"র প্রতিক্রিয়া হিসেবে লেখা হয়েছিল।
বইটি আল-বেরুনির নিকট সংস্কৃত ভাষায় পরিচিত ছিল।
জ্যোতিপ্রকাশ বসু

জ্যোতিপ্রকাশ বসু (১৮৯৪ - ১৯৬৮) ছিলেন একজন ভারতীয় বাঙালি চিকিৎসক, যিনি ভারতে বহুমূত্ররোগের আধুনিক চিকিৎসার জনক। তিনি কলকাতার স্কুল অব ট্রপিক্যাল মেডিসিনে ডায়াবেটিস বা বহুমূত্ররোগ নিয়ে গবেষণা করেন এবং ভারতে প্রথম ইনসুলিন প্রয়োগ করেন। ১৯২৩ খ্রিস্টাব্দে তিনি কলকাতার স্কুল অব ট্রপিক্যাল মেডিসিনে ভারতের প্রথম ডায়াবেটিক ক্লিনিক চালু করেন। তিনি লন্ডনের কেমিক্যাল সোসাইটির ফেলো নির্বাচিত হন।
ডাঃ বসু ১৯২২ খ্রিস্টাব্দে গ্লাইকোসুরিয়া নিয়ে গবেষণা করার সময় দেখান যে গর্ভাবস্থায় গ্লাইকোসুরিয়া রোগের ক্ষেত্রে পিটুইটারি গ্রন্থি গুরুত্বপূর্ণ ভূমিকা পালন করে। ডাঃ জে পি বসু খরগোশের উপর ইনসুলিনের পরীক্ষা-নিরীক্ষা করতে গিয়ে একটি আকর্ষণীয় পর্যবেক্ষণ লক্ষ্য করেছিলেন। তিনি দেখেন যে ইনসুলিনের প্রভাব প্রাণীর রঙের সঙ্গে ঘনিষ্ঠভাবে সম্পর্কিত। ইনসুলিন আবিষ্কারের মাত্র দুই বছর পর, ১৯২৩ খ্রিস্টাব্দের শুরুর দিকে ডাঃ বসু ভারতে প্রথম ইনসুলিনের প্রয়োগ করেন। তিনি কলকাতার স্কুল অব ট্রপিক্যাল মেডিসিনে গবেষণা করাকালীন কুমুদিনী নামক ১২ বছরের এক বালিকার উপর ইনসুলিনের প্রথম সফল প্রয়োগ করেন। সেই বছরেরই ডিসেম্বরে একটি জার্নালে তিনি ইনসুলিনের উৎপাদন, সংরক্ষণ পদ্ধতি, ক্রিয়া-পদ্ধতি, ইনসুলিন ব্যবহারের লক্ষণ ইত্যাদি বিষয়ে একটি নিবন্ধ লেখেন। তিনি সেই প্রবন্ধে তাঁর নিজের উপর করা একটি পরীক্ষার ফলাফল সহ ডায়াবেটিসবিহীন ব্যক্তিদের উপর ইনসুলিনের প্রভাব ব্যাখ্যা করেছিলেন। ১৯২৮ খ্রিস্টাব্দে তিনি ব্যাখ্যা করেন যে ডায়াবেটিসের চিকিৎসা হিসাবে ইনসুলিন প্রয়োগের পরেই রক্তে শর্করার পরিমাণ গুরুত্বপূর্ণ ভাবে বৃদ্ধি পায়। তিনি ভারতীয়দের মৌলিক বিপাক, ধমনী এবং শিরার রক্তে শর্করার পার্থক্য, ইনসুলিন অ্যানাফিল্যাক্সিস, প্রোটামাইন জিঙ্ক ইনসুলিন, ডায়াবেটিস এবং হাইপোগ্লাইসেমিয়ার চিকিৎসায় ভিটামিন-বি-এর ভূমিকা সহ ডায়াবেটিস সম্পর্কিত বেশ কয়েকটি বিষয়ে ধারাবাহিকভাবে কাজ করেছিলেন। তিনি ডায়াবেটিস টাইপ-১ এ আক্রান্ত শিশুদের শারীরিক পরিবর্তন সম্পর্কে বিস্তারিত ব্যাখ্যা করেন। তিনি "হ্যান্ডবুক অন ডায়াবেটিস মেলিটাস এন্ড ইটস মডার্ন ট্রিটমেন্ট" নামক একটি বই লেখেন।
২০২১-এর হাইতি ভূমিকম্প

হিস্পানিওলা দ্বীপের ক্যারিবিয়ান দেশ হাইতির তিবুরন উপদ্বীপে ২০২১ সালের ১৪ই আগস্ট সকাল ৮:২৯:০৯ এডিটি-তে ৭.২ মাত্রার ভূমিকম্প আঘাত হানে। ভূমিকম্পটি রাজধানী পর্তোপ্রাঁসের থেকে আনুমানিক ১৫০ কিলোমিটার (৯৩ মাইল; ৮১ এনএমআই) পশ্চিমে পেটিট-ট্রু-ডি-নিপ্পসের কাছে ভূগর্ভের ১০ কিলোমিটার (৬.২ মাইল; ৫.৪ এনএমআই) গভীরে হাইপোসেন্টারের মাধ্যমে আঘাত হানে। শক্তিশালী ভূমিকম্প হাইতিয়ান উপকূলের জন্য সুনামির সতর্কতা জারি করা হয়, যা কিছুক্ষণ পরেই সুনামির সতর্কতা তুলে নেওয়া হয়। মার্কিন ভূতাত্ত্বিক জরিপ "উচ্চ হতাহতের" ও ব্যাপক বিপর্যয়ের অনুমান করে। বর্তমানে হতাহতের সংখ্যা 1400জন অনুমান করা হয়েছে, এটি বর্তমানে ২০২১ সালের সবচেয়ে মারাত্মক ভূমিকম্প এবং ২০১৮ সালের সুলাওয়েসি ভূমিকম্পের পর বিশ্বব্যাপী সবচেয়ে বড় প্রানঘাতী ঘটনা।
হাইতির প্রধানমন্ত্রী এরিয়েল হেনরি বিপুল সংখ্যক হতাহতের ঘটনায় এবং মারাত্মক ক্ষয়ক্ষতির কারণে জরুরী অবস্থা ঘোষণা করেছেন। ভূমিকম্পের ফলে কমপক্ষে ১৪০০ জন নিহত হয়। লেস কাইসের হোতেল লি মাঙ্গুইয়ার ভূমিকম্পে ভেঙ্গে পড়ে। এতে প্রাক্তন সিনেটর এবং লেস কাইসের সাবেক মেয়র গ্যাব্রিয়েল ফোর্টুনসহ বেশ কয়েকজন নিহত হন। এই ভূমিকম্পে মৃত্যুর পাশাপাশি কমপক্ষে ১,৮০০ জন আহত হয়েছে।
চতুর্ভাগ

দ্বিমাত্রিক কার্তেসীয় ব্যবস্থার অক্ষ দুটি কোন সমতলকে যে চারটি অসীম অঞ্চলে বিভক্ত করে সেই চারটি অঞ্চলের প্রতিটিই এক একটি চতুর্ভাগ যেখানে প্রতিটি চতুর্ভাগ দুটি অর্ধ-অক্ষ দ্বারা সীমাবদ্ধ।
চতুর্ভাগগুলোকে উত্তর-পূর্ব বা উপরের ডানদিক থেকে শুরু করে ঘড়ির কাঁটার বিপরীতে প্রথম থেকে চতুর্থ ক্রমে চিহ্নিত করা হয় এবং ১ম চতুর্ভাগ, ২য় চতুর্ভাগ... ৪র্থ চতুর্ভাগ রূপে ডাকা হয়। চিহ্নিতকরণের ক্ষেত্রে সচরাচর রোমান সংখ্যা ব্যবহার করা হয়, তবে সেটা বাধ্যতামূলক নয়। উপরের ডানদিকের চতুর্ভাগটি ১ম, উপরের বামদিকের চতুর্ভাগটি ২য়, নিচের বামদিকের চতুর্ভাগটি ৩য় এবং নিচের ডানদিকের চতুর্ভাগটি ৪র্থ চতুর্ভাগ হিসেবে সর্বদা নির্ধারণ করা হয়।
প্রথম চতুর্ভাগে ("x"; "y") ক্রমজোড়ের চিহ্ন হবে (+; +), দ্বিতীয়টিতে (−; +), তৃতীয়টিতে (−; −) এবং চতুর্থটিতে (+; −) । 
চতুর্ভাগসমূহে ত্রিকোণমিতিক ফাংশন অর্থাৎ ত্রিকোণমিতিক অনুপাতগুলোর চিহ্ন সহজে মনে রাখার জন্য দেশ ও কালভেদে স্মৃতি সহায়ক বিভিন্ন নেমোনিক ব্যবহার করা হয়।
উপরের চিত্রের "All Science Teachers Crazy" নেমোনিকটি sine, cosine এবং tangent ফাংশনের জন্য ব্যবহার করা হয়। প্রথম চতুর্ভাগের জন্য "All" যার অর্থ সকল ফাংশন ধনাত্মক। দ্বিতীয় চতুর্ভাগের ক্ষেত্রে "Science" যার অর্থ sine এবং এর বিপরীত cosecant ফাংশন ধনাত্মক। তৃতীয় ক্ষেত্রে "Teachers" যার অর্থ tangent এবং এর বিপরীত cotangent ধনাত্মক। আর চতুর্থ চতুর্ভাগের ক্ষেত্রে "Crazy" যার অর্থ cosine এবং এর বিপরীত secant ফাংশন ধনাত্মক।
উপেন্দ্রনাথ বন্দ্যোপাধ্যায়

উপেন্দ্রনাথ বন্দ্যোপাধ্যায় (৬ জুন ১৮৭৯—৪ এপ্রিল ১৯৫০) একজন বাঙালি ভারতীয় স্বাধীনতা সংগ্রামী, সম্পাদক ও লেখক। তাঁর রচিত বিখ্যাত আত্মজীবনীমূলক গ্রন্থ হল "নির্বাসিতের আত্মকথা"। অন্তঃপুরে সাধক, প্রথম গুণের লেখক এবং জন্মগত দেশপ্রেমিক ছিলেন উপেন্দ্রনাথ বন্দ্যোপাধ্যায়। ১৯০৮ সালের ২ মে মানিকতলা গার্ডেন হাউস থেকে বারীন্দ্রকুমার ঘোষ ও অন্যান্যদের সঙ্গে মুজাফফরপুর বোমা মামলায় তাঁকে গ্রেফতার করা হয়।
হুগলি জেলার চন্দননগরের গোন্দলপাড়ায় ১৮৭৯ সালে জন্মগ্রহণ করেন উপেন্দ্রনাথ। অল্প বয়সে সন্ন্যাস নিয়ে ভারবর্ষের নানা জায়গায় ঘুরে বেড়ান, পরে আবার সংসারে ফিরে আসেন। উপেন্দ্রনাথ ছিলেন প্রখ্যাত সংস্কৃত পণ্ডিত রমানাথ বন্দ্যোপাধ্যায়ের পুত্র। চন্দননগরের ডুপ্লে কলেজ থেকে এফ.এ. পাশ করে কলকাতা মেডিকেল কলেজে চিকিৎসাশাস্ত্র অধ্যয়ন করতে যোগ দিলেও ভগ্নস্বাস্থ্যের জন্য পড়া শেষ করতে পারেন নি। কিছুদিন শিক্ষকতা করেছিলেন তিনি। কলকাতার ডাফ কলেজে বি.এ. পাঠরত অবস্থায় যুগান্তর দলের সংস্পর্শে আসেন। ১৯০৫ সালে বঙ্গভঙ্গ আন্দোলনের সময় তিনি যুগান্তর ও বন্দে মাতরম পত্রিকার সঙ্গে যুক্ত হন। ১৯০৭ সালে বিখ্যাত আলিপুর ষড়যন্ত্র মামলায় মানিকতলার বাগানবাড়ী থেকে অরবিন্দ ঘোষ, বারীন্দ্রকুমার ঘোষ, উল্লাসকর দত্ত, যতীন্দ্রনাথ বন্দ্যোপাধ্যায়, কানাইলাল দত্ত, দেবব্রত বসু,হৃষিকেশ কাঞ্জিলাল ও আরও অনেক বিপ্লবীর সঙ্গে উপেন্দ্রনাথও ধরা পড়েন। তাঁর যাবজ্জীবন কারাদণ্ড হয়। সেলুলার জেলে তাঁর দীর্ঘ বারো বছর কারাবাসের কাহিনী নিয়ে লেখেন "নির্বাসিতের আত্মকথা" বইটি। মুক্তি লাভের পরে দেশবন্ধু চিত্তরঞ্জন দাশের "নারায়ণ" পত্রিকার সঙ্গে যুক্ত হন, বারীন্দ্রকুমার ঘোষের সঙ্গে বিজলী পত্রিকা প্রকাশ করেন। এর পর তিনি নিজ সম্পাদনায় প্রকাশ করেন সাপ্তাহিক আত্মশক্তি। দেশ বিরোধী লেখার জন্য ব্রিটিশ সরকার আবার উপেন্দ্রনাথকে ৩ বছরের জন্য কারাদণ্ডে দণ্ডিত করেছিল। ১৯২৬-এ মুক্ত পেয়ে ফরোয়ার্ড, লিবার্টি, অমৃতবাজার পত্রিকায় সাংবাদিকতার কাজ করতেন। ১৯৪৫ সালের এপ্রিল মাস থেকে আমৃত্যু তিনি দৈনিক বসুমতী পত্রিকার সম্পাদনা করেছেন। শেষ জীবনে হিন্দু মহাসভার সাথে যুক্ত হন ও বঙ্গীয় প্রাদেশিক হিন্দু মহাসভার সভাপতি নির্বাচিত হয়েছিলেন।
পিএইচপিমাইএডমিন

পিএইচপিমাইএডমিন () হলো মাইএসকিউএল এবং মারিয়াডিবির জন্য একটি মুক্ত ও উন্মুক্ত উৎসের সফটওয়্যার টুল। প্রাথমিকভাবে পিএইচপিতে লেখা একটি সুবহ ওয়েব এপ্লিকেশন হিসাবে, এটি মাইএসকিউএল প্রশাসনের অন্যতম জনপ্রিয় সরঞ্জাম হয়ে উঠেছে, বিশেষ করে ওয়েব হোস্টিং পরিষেবার জন্য।
টোবিয়াস র‌্যাশচিলার, তখনকার একজন আইটি পরামর্শদাতা এবং পরে সফটওয়্যার কোম্পানি মাগুমার প্রতিষ্ঠাতা, মাইএসকিউএল-ওয়েবএডমিন দ্বারা অনুপ্রাণিত হয়ে ১৯৯৮ সালে মাইএসকিউএলে পিএইচপি ভিত্তিক ওয়েব সম্মুখ প্রান্তে কাজ শুরু করেন। সময়ের অভাবের কারণে তিনি ২০০০ সালে প্রকল্পটি (এবং পিএইচপিএডসনিউ, যার মধ্যে তিনি মূল লেখকও ছিলেন) ছেড়ে দিয়েছিলেন।
ততক্ষণে, পিএইচপিমাইএডমিন ইতোমধ্যেই ব্যবহারকারীদের এবং অবদানকারীদের একটি বৃহৎ সম্প্রদায়ের সাথে সবচেয়ে জনপ্রিয় পিএইচপি অ্যাপ্লিকেশন এবং মাইএসকিউএল প্রশাসন সরঞ্জামগুলির মধ্যে একটি হয়ে উঠেছে। ক্রমবর্ধমান সংখ্যক প্যাচ সমন্বয় করার জন্য, তিনটি ডেভেলপারদের একটি দল (অলিভিয়ার মুলার, মার্ক ডেলিসেল এবং লোয়াক চ্যাপক্স) সোর্সফোর্জে পিএইচপিমাইএডমিন প্রজেক্ট নিবন্ধিত করে এবং ২০০১ সালে উন্নয়নের দায়িত্ব নেয়।
২০১৫ সালের জুলাই মাসে, মূল ওয়েবসাইট এবং ডাউনলোডগুলি সোর্সফোর্জ ছেড়ে একটি তথ্য প্রদান ব্যবস্থাতে চলে যায়। একই সময়ে, সংস্করণগুলি পিজিপি-স্বাক্ষরিত হতে শুরু করে। পরবর্তিতে, ইস্যু ট্র্যাকিং গিটহাবে সরানো হয় এবং মেইলিং তালিকাগুলি স্থানান্তরিত করা হয়। সংস্করণ ৪ এর আগে, যা ব্যবহারযোগ্যতা বৃদ্ধির জন্য ব্যাপকভাবে এজ্যাক্স ব্যবহার করে, সফটওয়্যারটি এইচটিএমএল ফ্রেম ব্যবহার করে।
রুরু ক্ষেত্র

রুরু ক্ষেত্র () হল একটি ধর্মীয় এবং সাংস্কৃতিক স্থান যেটি নেপালের রিদিখোলা এবং কালীগণ্ডকী নদীর সঙ্গমস্থলে অবস্থিত। এটি রিদি নামেও পরিচিত। এটি গুলমি, পালপা এবং সিয়াংজা জেলার ত্রি-সংযোগস্থল। এটি নেপালের চার ধামগুলির মধ্যে একটি।
মাঘে সংক্রান্তির সময় তিন দিন ধরে দীর্ঘ মেলা 'রিদিমেলা' অনুষ্ঠিত হয়। প্রথম, দ্বিতীয় ও তৃতীয় দিনকে যথাক্রমে জেঠি সংক্রান্তি, মৈলি সংক্রান্তি ও কাঞ্চি সংক্রান্তি বলা হয়। এটা বিশ্বাস করা হয় যে কেউ যদি তিন দিন কালিগণ্ডকী নদীতে পবিত্র স্নান করে এবং ঋষিকেশ মন্দিরে পূজা করে তাহলে মোক্ষ লাভ করবে। রুরু ক্ষেত্রের ঋষিকেশ কমপ্লেক্স ইউনেস্কোর বিশ্ব ঐতিহ্যের অস্থায়ী তালিকায় রয়েছে।
ভগবান বিষ্ণুর প্রতীক শালিগ্রাম এখানে কালীগণ্ডকী নদীর তীরে পাওয়া যায়।
পাল্পার প্রথম রাজা মুকুন্দ সেন, কালীগণ্ডকী নদীতে পবিত্র ডুব দেওয়ার সময় ঋষিকেশের দেবতাকে আবিষ্কার করেন এবং ঋষিকেশের মন্দির প্রতিষ্ঠা করেন।
নারায়ণ (দ্ব্যর্থতা নিরসন)

নারায়ণ দ্বারা নিম্নলিখিত বিষয়গুলো নির্দেশ করতে পারে:
সত্যনারায়ণ সিংহ – ভারতীয় রাজনীতিবিদ
দোগলাস মার্তিনেস

দোগলাস ফ্রান্সিস্কো মার্তিনেস হুয়ারেস (; জন্ম: ৫ জুন ১৯৯৭; দোগলাস মার্তিনেস নামে সুপরিচিত) হলেন একজন হন্ডুরীয় পেশাদার ফুটবল খেলোয়াড়। তিনি বর্তমানে মার্কিন যুক্তরাষ্ট্রের পেশাদার ফুটবল লিগের শীর্ষ স্তর মেজর লিগ সকারের ক্লাব রিয়াল সল্ট লেক এবং হন্ডুরাস জাতীয় দলের হয়ে আক্রমণভাগের খেলোয়াড় হিসেবে খেলেন। তিনি মূলত কেন্দ্রীয় আক্রমণভাগের খেলোয়াড় হিসেবে খেলেন।
২০১৬ সালে, মার্তিনেস হন্ডুরাস অনূর্ধ্ব-২০ দলের হয়ে হন্ডুরাসের বয়সভিত্তিক পর্যায়ে অভিষেক করেছিলেন। তিনি ২০১৯ সালে হন্ডুরাসের হয়ে আন্তর্জাতিক পর্যায়ে অভিষেক করেছেন; হন্ডুরাসের জার্সি গায়ে তিনি এপর্যন্ত ৪ ম্যাচে ১টি গোল করেছেন। দলগতভাবে, মার্তিনেস এপর্যন্ত ১টি শিরোপা জয়লাভ করেছেন, যা তিনি রিয়াল মোনেকসের হয়ে জয়লাভ করেছেন।
দোগলাস ফ্রান্সিস্কো মার্তিনেস হুয়ারেস ১৯৯৭ সালের ৫ই জুন তারিখে হন্ডুরাসের ওলানচিতোয় জন্মগ্রহণ করেছেন এবং সেখানেই তার শৈশব অতিবাহিত করেছেন।
মার্তিনেস জাপানে অনুষ্ঠিত ২০২০ গ্রীষ্মকালীন অলিম্পিকের জন্য ২০২১ সালের জুলাই মাসে প্রকাশিত হন্ডুরাস অনূর্ধ্ব-২৩ দলে স্থান পেয়েছেন।
বোরহোল্লা কলেজ

বোরহোল্লা কলেজ ১৯৯০ সালে প্রতিষ্ঠিত আসামের জোরহাট জেলার বোরহোল্লায় অবস্থিত একটি সাধারণ ডিগ্রি কলেজ। এই কলেজটি ডিব্রুগড় বিশ্ববিদ্যালয়ের অধিভুক্ত। কলেজটিতে কলেজটি কলা বিভাগের স্নাতক ডিগ্রি কোর্স প্রদান করে।
ব্রহ্মপুত্র ডিগ্রি কলেজ

ব্রহ্মপুত্র ডিগ্রি কলেজ ১৯৯৩ সালে প্রতিষ্ঠিত আসামের লখিমপুর জেলার বোকুলগুড়িতে অবস্থিত একটি সাধারণ ডিগ্রি কলেজ। কলেজটি ডিব্রুগড় বিশ্ববিদ্যালয়ের অধিভুক্ত।
নেটি স্টিভেনস

নেটি মারিয়া স্টিভেনস (, ৭ই জুলাই, ১৮৬১ – ৪ঠা মে, ১৯১২) একজন মার্কিন বংশাণুবিজ্ঞানী যিনি যৌন ক্রোমোজোম আবিষ্কার করেন। ১৯০০ সালে গ্রেগর মেন্ডেলের বংশগতিবিজ্ঞান বিষয়ক গবেষণাপত্রটি পুনরাবিষ্কারের কয়েক বছর পরে ১৯০৫ সালে স্টিভেনস লক্ষ্য করেন যে পুং কালো গুবরে পোকার শূককীটগুলি (মিলওয়ার্ম) দুই ধরনের শুক্রাণু উৎপাদন করে; একটি বৃহৎ ক্রোমজোমবিশিষ্ট ও অপরটি ক্ষুদ্র ক্রোমোজোমবিশিষ্ট। যখন বৃহৎ ক্রোমোজোমবিশিষ্ট শুক্রাণুটি কোনও ডিম্বাণুকে নিষিক্ত করে, তখন স্ত্রী সন্তান উৎপাদিত হয়; অন্যদিক ক্ষুদ্র ক্রোমোজোমবিশিষ্ট শুক্রাণুটি ডিম্বাণু নিষিক্ত করলে পুং সন্তান জন্ম নেয়। তিনি যে ক্রোমোজোম জোড়টি নিয়ে গবেষণা করেন, সেটি পরবর্তীতে এক্স ও ওয়াই ক্রোমোজোম হিসেবে পরিচিতি লাভ করে।
ডক্টরেট উপাধিলাভের মাত্র ৯ বছর পরে ৫০ বছর বয়সে স্টিভেন্স স্তনের কর্কটরোগে আক্রান্ত হয়ে ১৯১২ সালের ৪ঠা মে বাল্টিমোর শহরে মৃত্যুবরণ করেন। সংক্ষিপ্ত কর্মজীবনে তিনি প্রায় ৪০টি গবেষণাপত্র প্রকাশ করেন স্টিভেনস অবিবাহিত ও নিঃসন্তান ছিলেন। তাঁকে তাঁর বাবা এফ্রেম ও বোন এমা-র কবরের পাশে সমাধিস্থ করা হয়।
১৯৯৪ সালে স্টিভেনসকে মার্কিন যুক্তরাষ্ট্রের ন্যাশনাল উইমেনস হল অভ ফেমে (জাতীয় খ্যাতনামা নারীদের ভবন) অভিষিক্ত করা হয়।
২০১৬ সালের ৭ই জুলাই স্টিভেনসের জন্মবার্ষিকী উদযাপন করতে ইন্টারনেট অনুসন্ধান ইঞ্জিন ওয়েবসাইট গুগল একটি "ডুডল" বা চিত্র সৃষ্টি ও প্রকাশ করে, যাতে দেখানো হয় যে স্টিভেনস একটি অণুবীক্ষণ যন্ত্রের মধ্যে চোখ লাগিয়ে এক্স ও ওয়াই ক্রোমোজোম পর্যবেক্ষণ করছেন।
২০১৭ সালের ৫ই মে ওয়েস্টফিল্ড সরকারী বিশ্ববিদ্যালয় স্টিভেনসের নামে তাদের বিজ্ঞান ও নবীকরণ কেন্দ্রটির আনুষ্ঠানিক নামকরণ করার মাধ্যমে স্টিভেনসকে সম্মান প্রদর্শন করে। কেন্দ্রটির নাম দেওয়া হয় ডক্টর নেটি মারিয়া স্টিভেনস সায়েন্স অ্যান্ড ইনোভেশন সেন্টার।
জাতীয় ক্রীড়া বিশ্ববিদ্যালয়

জাতীয় ক্রীড়া বিশ্ববিদ্যালয় ভারতের মনিপুরের একটি স্পোর্টস ইউনিভার্সিটি। ভারতের তৎকালীন প্রধানমন্ত্রী নরেন্দ্র মোদী ১৬ই মার্চ ২০১৮ তারিখে জাতীয় ক্রীড়া বিশ্ববিদ্যালয়ের ভিত্তিপ্রস্তর স্থাপন করেছেন। ২০১৯ সালের হিসাব অনুযায়ী ভারতে এটি প্রথম এবং একমাত্র ক্রীড়া শিক্ষা বিষয়েক কেন্দ্রীয় বিশ্ববিদ্যালয়। বিশ্ববিদ্যালয় প্রদত্ত কোর্সগুলি হল, শারীরিক শিক্ষা ও খেলাধুলায় স্নাতক, বি.এসসি, এম.এসসি এবং এম.এ।
শ্রী শ্রী বুড়া শিবধাম

শ্রী শ্রী বুড়া শিবধাম বাংলাদেশে ঢাকার কেন্দ্রীয় শহীদ মিনারের উত্তরে অবস্থিত ৷ মন্দিরটি উঁচু চূড়াবিশিষ্ট ও লাল রঙের। মন্দিরটি অপরূপ কারুকার্য খচিত। মন্দিরের নামে এলাকার নাম শিববাড়ী হয়েছে। এটি ঢাকার অন্যতম প্রাচীন, বড় ও সুন্দর মন্দির।
সম্রাট জাহাঙ্গীরের আমলে মন্দিরটি তৈরি হয় ৷ মন্দিরটি পাঁচশত বছরের পুরনো । ১৯১২ সালে ঝড়ে মন্দিরটি বিধ্বস্ত হয়। পরে বর্ধমানের শিবভক্ত রাজা স্যার বিজয় চাঁদ মন্দিরের পুনঃনির্মাণ করেন ৷ বর্ধমানের রাজা তখন শিবমন্দিরের পেছনে বর্ধমান হাউসে থাকতেন। তখন নেপালের রাজা-রানি এই শিবমন্দির পরিদর্শন করতেন। ১৯৭১ সালে পাকিস্তানি হানাদার বাহিনী মন্দিরের সেবায়েত ও কয়েকজন সাধুকে হত্যা করে ৷ 
মন্দিরে নাট মন্দির ও কয়েকটি শিবমন্দির আছে।
মন্দিরে শিবরাত্রি ও অন্যান্য পূজা-উৎসব পালন করা হয়।
সর্পিলাকার বামন ছায়াপথ

একটি সর্পিলাকার বামন ছায়াপথ একটি সর্পিল ছায়াপথের বামন সংস্করণ।বামন ছায়াপথগুলোকে কম উজ্জ্বলতার, ছোট ব্যাসার্ধবিশিষ্ট (৫ পারসেকের কম), কম পৃষ্ঠ উজ্জ্বলতার এবং কম হাইড্রোজেন ভর হিসাবে চিহ্নিত করা হয়। এই ছায়াপথগুলোকে নিম্ন-পৃষ্ঠ-উজ্জ্বলতার ছায়াপথগুলির একটি উপশ্রেণী হিসাবে বিবেচনা করা যেতে পারে।
সর্পিলাকার বামন ছায়াপথ, বিশেষ করে Sa-Sc টাইপ সর্পিলাকার ছায়াপথের বামন অংশগুলি বেশ বিরল।বিপরীতে, বামন উপবৃত্তাকার ছায়াপথ, বামন অনিয়মিত ছায়াপথ এবং ম্যাজেলানিক টাইপ ছায়াপথের বামন সংস্করণ খুবই সাধারণ। 
এটি সুপারিশ করা হয় যে, সর্পিলাকার বামন ছায়াপথগুলো উপবৃত্তাকার বামন ছায়াপথগুলোয় রূপান্তরিত হতে পারে, বিশেষত ঘন গুচ্ছ পরিবেশে।
আবদুল গনি বরাদর

মোল্লা আবদুল গনি বরাদর (; জন্ম: ১৯৬৮), মোল্লা বরাদর আখুন্দ অথবা মোল্লা ভাই নামেও পরিচিত, হলেন তালেবানের সহ-প্রতিষ্ঠাতা এবং আফগানিস্তান ইসলামি আমিরাতের প্রথম উপপ্রধানমন্ত্রী। তিনি মোল্লা মুহাম্মদ ওমরের সহকারী ছিলেন। তিনি ২০১০ সালের ফেব্রুয়ারিতে পাকিস্তানের ইন্টার-সার্ভিসেস ইন্টেলিজেন্স (আইএসআই) ও যুক্তরাষ্ট্রের সেন্ট্রাল ইন্টেলিজেন্স এজেন্সি (সিএআই) গোয়েন্দা সংস্থাগুলোর একটি বিশেষ দল কর্তৃক গ্রেফতার হন। পরবর্তীতে ২০১৮ সালের ২৪ অক্টোবর যুক্তরাষ্ট্রের অনুরোধে মুক্তি পান।
বরাদর ১৯৬৮ সালে আফগানিস্তানের ওরুজগন প্রদেশের দেহ রাহওয়াদ জেলার উইটমাক গ্রামে জন্মগ্রহণ করেন। তিনি পোপালজাই গোত্রের একজন দুররানি পশতুন। তিনি ১৯৮০'র দশকে সোভিয়েত-আফগান যুদ্ধে কান্দাহারে (প্রধানত পাঞ্জওয়াই এলাকায়) যুদ্ধ করেছিলেন এবং সোভিয়েত সমর্থিত আফগান সরকারের বিরুদ্ধে আফগান মুজাহিদিনের হয়ে কাজ করেছিলেন। পরবর্তীকালে তিনি তার সাবেক কমান্ডার মোহাম্মদ ওমরের সাথে কান্দাহার প্রদেশের মাইওয়ান্ডে একটি মাদ্রাসা পরিচালনা করেন। পশ্চিমা গণমাধ্যম অনুযায়ী, ওমর এবং বরাদর একে-অপরের দুই বোনেকে বিয়ের মাধ্যমে শ্যালক-দুলাভাই হতে পারেন। ১৯৯৪ সালে, দক্ষিণ আফগানিস্তানে তালেবান প্রতিষ্ঠায় তিনি মুহাম্মদ ওমরকে সাহায্য করেছিলেন।
তালেবান শাসনকালীন সময়ে (১৯৯৬-২০০১), বরাদর বিভিন্ন পদে অধিষ্ঠিত ছিলেন। তিনি হেরাত ও নিমরুজ প্রদেশের গভর্নর এবং/অথবা পশ্চিম আফগানিস্তানের কর্পস কমান্ডার ছিলেন। মার্কিন পররাষ্ট্র দফতর একটি অবৈধ নথিতে তাকে সাবেক সেনাপ্রধান এবং কাবুলের সেন্ট্রাল আর্মি কোরের কমান্ডার হিসেবে তালিকাভুক্ত করা হয়েছে, যদিও ইন্টারপোল বলেছে যে তিনি ছিলেন তালেবানের প্রতিরক্ষামন্ত্রী ছিলেন।
থাংশান

থাংশান () পূর্ব এশিয়ার রাষ্ট্র চীনের উত্তর-পূর্ব অংশের হপেই প্রদেশের পূর্বভাগে অবস্থিত একটি উপকূলীয় শিল্পনগরী। এটি প্রশাসনিকভাবে একটি উপজেলা-স্তরের নগরী (অর্থাৎ অংশত পৌর ও অংশত গ্রামীণ এলাকাবিশিষ্ট উপজেলা)। নগরীটি উত্তর চীন সমভূমির উত্তর-পূর্বভাগে অবস্থিত। এটি পোহাই অর্থনৈতিক বলয়ের কেন্দ্রভাগে ও উত্তর-পূর্ব চীনে যাওয়ার প্রধান সংযোগপথের উপরে অবস্থিত। নগরীর দক্ষিণে পোহাই সাগর, উত্তরে ইয়েন পর্বতমালা, পূর্বে লুয়ান নদীর অপর তীরে ছিংহুয়াংতাও নগরী ও পশ্চিমে থিয়েনচিন নগরী।
১৮৭০ সালে খাইলুয়ান শিল্পগোষ্ঠী এখানে কয়লার খনিকর্ম শুরু করলে শহরটির ব্যাপক প্রবৃদ্ধি ঘটে। এখানে চীনের সর্বপ্রথম ব্রডগেজ রেলপথটি (প্রশস্ত ব্যবধানের রেলপথ) উদ্বোধন করা হয়। এছাড়া এখানেই চীনের প্রথম রেলগাড়ি নির্মাণ কারখানা, প্রথম বাষ্পীয় রেল ইঞ্জিন, ও প্রথম সিমেন্ট কারখানাটি স্থাপিত হয়েছিল। এ কারণে এটিকে চীনের "শিল্পায়নের আঁতুড়ঘর" হিসেবে ডাকা হত। আজও থাংশান নগরীটি ইস্পাত, শক্তি, রাসায়নিক দ্রব্য উৎপাদন ও দগ্ধ মৃণ্ময় দ্রব্যের একটি শিল্পকেন্দ্র। এই নগরীর লুয়ানচৌ কাউন্টিতেই ফিং গীতিনাট্যের উদ্ভব হয়, যা চীনের পাঁচটি সবচেয়ে জনপ্রিয় গীতিনাট্যধারার একটি।
১৯৭৬ সালে এখানে রিখটার মাপনীতে ৭.৮ মাত্রার একটি ভূমিকম্প সংঘটিত হয়, যাতে নগরীর সিংহভাগ ধূলিস্যাত হয়ে যায় এবং সরকারী হিসাবমতে কমপক্ষে প্রায় আড়াই লক্ষ অধিবাসীর মৃত্যু হয়। এটি ছিল বিংশ শতাব্দীর সবচেয়ে মরণঘাতী ভূমিকম্প। এরপর নগরীকে পুনর্নির্মাণ করা হয়। বর্তমানে এটি একটি পর্যটকদের দর্শনীয় স্থানে পরিণত হয়েছে। থাংশানে বর্তমানে চীনের ১০টি বৃহত্তম বন্দরের একটি অবস্থিত।
থাংশান নগরীটি চীনের জাতীয় রাজধানী বেইজিং (পেইচিং) নগরী থেকে প্রায় ১৪৯ কিলোমিটার উত্তর-উত্তরপূর্ব দিকে অবস্থিত। সড়কপথে বেইজিং থেকে থাংশান পৌঁছাতে প্রায় ২ ঘন্টা এবং থিয়েনচিন থেকে ১ ঘন্টা সময় লাগে। ২০১০ সালে জনগণনা অনুযায়ী থাংশান উপজেলা এলাকার জনসংখ্যা ছিল প্রায় ৭৬ লক্ষ; আর ছয়টি মূল পৌর প্রশাসনিক এলাকা নিয়ে গঠিত থাংশান মহানগর এলাকাটির জনসংখ্যা ছিল প্রায় ৩২ লক্ষ।
বড়ভিটা উচ্চ বিদ্যালয়

বড়ভিটা উচ্চ বিদ্যালয় ভারতের আসাম রাজ্যের বারপেটা জেলার দক্ষিণ -পশ্চিমাঞ্চলে অবস্থিত একটি বিদ্যালয়। এটি ১৯৪৭ সালে কালগাছিয়া রাজস্ব চক্রের অধীনে প্রতিষ্ঠিত হয়েছিল। 
বড়ভিটা উচ্চ বিদ্যালয় পূর্বে বড়ভিটা মক্তব মাদ্রাসা নামে পরিচিত ছিল এবং পরবর্তীতে এটি ১৯৫১ সালে বড়ভিটা এমই মাদ্রাসায় রূপান্তরিত হয় এবং ১৯৬৩ সালে বড়ভিটা উচ্চ বিদ্যালয় নামকরণ করা হয়। 
বর্তমানে, এই বিদ্যালয়ে ষষ্ঠ থেকে দ্বাদশ শ্রেণী পর্যন্ত পাঠদান করে এবং বিদ্যালয়টি আসাম সরকারের শিক্ষা বিভাগ দ্বারা পরিচালিত হয়।
বাল্য ভবন, যোরহাট

বাল্য ভবন ভারতের আসাম রাজ্যের যোরহাটের একটি বিশিষ্ট অসমীয়া মাধ্যমিক বিদ্যালয়। এই সহ-শিক্ষা প্রতিষ্ঠানটি ১০ নভেম্বর ১৯৫০ সালে প্রতিষ্ঠিত হয়েছিল।
কাবুল পতন (২০২১)

কাবুল পতন বলতে ২০২১ সালের ১৫ আগস্ট আফগানিস্তানের রাজধানী কাবুল বর্তমান ক্ষমতাসীন তালেবান সরকার কর্তৃক দখল করাকে বোঝানো হয়। আমেরিকার সাথে তালেবান নেতৃবৃন্দের শান্তিচুক্তি হওয়ার পর আগস্টে তালেবান গোটা দেশে ব্যাপক হামলা শুরু করে। ফলে তৎকালীন আফগান সেনাবাহিনীর অধিকাংশ সদস্য আত্মসমর্পণ করতে শুরু করে। দেশের অধিকাংশ বড় বড় শহর দখলে নেওয়ার পর তালেবান স্পেশাল ফোর্স ১৫ আগস্ট কাবুল দখলের উদ্দেশ্যে রওনা হয়। তবে তালেবান কাবুলে রক্তপাত চায় না বলে শান্তিপূর্ণভাবে ক্ষমতা হস্তান্তরের আহ্বান জানায়। ফলে সম্পূর্ণ বিনা রক্তপাতে পরিপূর্ণ শান্তিপূর্ণভাবে কাবুলকে তালেবান বিদ্রোহীদের হাতে সমর্পণ করা হয়। 
২০০১ সালে আমেরিকা আফগানিস্তান আক্রমণ করে তৎকালীন ক্ষমতাসীন তালেবান সরকারকে উৎখাত করে নিজের মিত্র সরকারকে ক্ষমতায় বসায়। ফলে তালেবান যোদ্ধারা শহর ছেড়ে গ্রাম ও পাহাড়ে আত্মগোপনে চলে যায়। ২০০৫ সালে তালেবান যোদ্ধারা পুনরায় সংগঠিত হতে থাকে এবং আমেরিকান বাহিনী ও তাদের মিত্র তৎকালীন আফগান বাহিনীর ওপর আক্রমণ করে দেয়। এভাবে ২০১৪ সালে হামলা আরো বৃদ্ধি পায়। ফলে একপ্রকার নিরুপায় হয়ে ২০২১ সালে তৎকালীন মার্কিন প্রেসিডেন্ট ডোনাল্ড ট্রাম্প তালেবান নেতাদের সাথে কাতারের রাজধানী দোহায় শান্তিচুক্তি করোন। শান্তিচুক্তির ফলে বেশিরভাগ মার্কিন সেনা প্রত্যাহারের সাথে সাথে তালেবান এবং সহযোগী গোষ্ঠীগুলি ২০২১ সালের ১লা মেতে ব্যাপক আক্রমণ শুরু করে। দেশজুড়ে আফগান সেনাবাহিনী দ্রুততার সাথে পরাজিত হতে থাকে এবং আগস্টের মাঝামাঝি পর্যন্ত মাত্র দুটি ইউনিট চালু থাকে: ২০১ নং দল এবং ১১তম বিভাগ। উভয়টিই কাবুলে অবস্থিত। তালেবান বাহিনী মিহতারলাম, শরণ, গার্দেজ, আসাদাবাদ এবং অন্যান্য শহর এবং পূর্বের জেলাগুলি দখল করার পর রাজধানী শহরটি ঘেরাও করে এবং ১৫ আগস্ট তাদের সামনে কাবুল পদানত হয়। 
কাবুল পতনের ফলে তৎকালীন আফগানিস্তান সরকারের পতন ঘটে। তাদের বড় বড় নেতা বিভিন্ন দেশে পালিয়ে যায়। তৎকালীন প্রেসিডেন্ট আশরাফ গণিও রাতের আধাঁরে দেশ ত্যাগ করেন। তালেবান কেন্দ্রীয় ক্ষমতা দখল করে নতুন সরকার গঠন করে।